Negara akan usaha tarik pelaburan berkualiti

KUALA LUMPUR, 22 Syaaban 1444H, Rabu – Malaysia akan mengutamakan dalam menambah baik kemudahan menjalankan perniagaan di negara ini untuk menarik pelaburan berkualiti, kata Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz.

Beliau berkata, kerajaan akan terus memperkemas proses dan memantau serta menjejaki proses pelaburan ini dengan teliti dan dalam masa sebenar menerusi unit pengurusan dan penyampaian projek dalam Kementerian Perdagangan Antarabangsa dan Industri (MITI).

“Kami akan melakarkan perjalanan pelaburan, daripada meluluskan kelulusan di peringkat kerajaan persekutuan kepada memudahkan di peringkat pihak berkuasa negeri dengan garis masa yang jelas.

“Pencapaian dan penjejakan penyampaian lain yang berkaitan untuk memudahkan perniagaan merealisasikan pelaburan mereka di Malaysia,” katanya dalam menyampaikan ucaptama pada Seminar mengenai Peluang Perniagaan di Malaysia yang diadakan di Korea Selatan.

Seminar itu adalah program pertama yang dianjurkan bersama oleh agensi MITI; Lembaga Pembangunan Pelaburan Malaysia (MIDA) dan Perbadanan Pembangunan Perdagangan Luar Malaysia (MATRADE) untuk Misi Perdagangan dan Pelaburan ke Korea Selatan dari 14-17 Mac.

Tengku Zafrul menegaskan bahawa Malaysia mempunyai pelbagai tawaran dalam hal perniagaan dengan kumpulan pekerja bermahiran dan asas ekonomi yang kukuh yang properniagaan, berhemat dan dasar pragmatik.

Dalam Belanjawan 2023 baru-baru ini, Perdana Menteri yang juga Menteri Kewangan, Datuk Seri Anwar Ibrahim telah mengumumkan bahawa bagi sektor keutamaan, insentif cukai khas untuk penempatan semula telah dilanjutkan selama dua tahun sehingga 2024.

“Dengan insentif ini, saya percaya ia akan terus menarik pelabur dalam sektor keutamaan untuk menempatkan semula perniagaan mereka ke Malaysia dan memacu pertumbuhan jangka panjang kami melalui pelaburan berkualiti, pemindahan teknologi dan pembinaan kapasiti,” katanya.

Beliau berkata, semua perkembangan ini memberi petanda baik untuk pelaburan dari Korea Selatan khususnya dalam bidang teknologi tinggi, inovasi, industri berasaskan pengetahuan dan kemahiran intensif untuk meneroka memanfaatkan dan menyepadukan dengan rantaian bekalan domestik Malaysia, mewujudkan pekerjaan berpendapatan tinggi di Malaysia dan terus menyumbang kepada pertumbuhan ekonomi negara.

Sementara itu, Tengku Zafrul berkata antara isu yang dibincangkan dengan Menteri Perdagangan Korea Selatan, Ahn Duk-geun adalah untuk memanfaatkan industri hijau dan digital untuk mengukuhkan bukan sahaja kerjasama serta penglibatan antara sektor swasta tetapi juga kerajaan-kepada-kerajaan.

“Mungkin, kita perlu mengadakan mesyuarat rasmi tahunan antara kedua-dua negara dalam hal perdagangan dan pelaburan…Korea Selatan mempunyai perjanjian perdagangan bebas (FTA) dengan ASEAN, mungkin juga kita harus melihat bagaimana Korea Selatan dan Malaysia boleh mengembangkannya,” katanya dalam video berdurasi lima minit yang disediakan kepada Bernama.

Korea Selatan merupakan rakan dagangan kelapan terbesar bagi Malaysia dengan jumlah perdagangan berjumlah US$26.01 bilion (uS$1=RM4.48) pada 2022, meningkat 29.7 peratus berbanding US$21.01 bilion pada 2021.

Daripada segi pelaburan, Korea Selatan merupakan salah satu sumber pelaburan langsung asing utama Malaysia dalam sektor pembuatan dengan 374 projek bernilai US$9.2 bilion sedang dilaksanakan dan menjana 46,260 pekerjaan setakat Jun 2022. – Bernama


72 peratus populasi dewasa Malaysia lengkap divaksinasi

KUALA LUMPUR, 4 Safar 1443H, Sabtu – Sebanyak 72 peratus atau 16,856,812 populasi dewasa di negara ini sudah lengkap menerima suntikan vaksin COVID-19 setakat semalam.

Jawatankuasa Khas Jaminan Akses Bekalan Vaksin COVID-19 (JKJAV) menerusi perkongsian infografik di laman Twitter rasminya hari ini memaklumkan 38,001,646 dos vaksin telah diberikan setakat semalam, termasuk vaksin dos tunggal dan dua dos.

“Semalam, sebanyak 287,059 dos vaksin telah diberikan menerusi Program Imunisasi COVID-19 Kebangsaan (PICK),” menurut JKJAV.

PICK dilancarkan pada 24 Feb lepas bagi memberikan vaksinasi untuk membendung pandemik COVID-19 di seluruh negara. – Bernama


Program Imunisasi COVID-19 Kebangsaan berjalan baik: PM

KUALA LUMPUR, 30 Syawal 1442H, Jumaat – Jumlah pemberian vaksin harian yang tinggi membuktikan Program Imunisasi COVID-19 Kebangsaan yang dimulakan pada 24 Februari lepas berjalan dengan baik, kata Perdana Menteri Tan Sri Muhyiddin Yassin.

“Alhamdulillah vaksinasi sudah meningkat… semalam lebih 156,000 orang (terima suntikan vaksin) dan ia akan meningkat sampai 200,000 ke 250,000 pada Julai dan seterusnya 300,00 hingga 400,000 sehari.

“Ini membuktikan program imunisasi berjalan dengan baik dan yang penting kita nak lebih ramai mendaftar dengan MySejahtera ini (untuk mendapatkan suntikan vaksin). Tidak perlu bimbang dan takut kerana terbukti, dengan vaksin kita ada perlindungan atau antibodi bagi menjauhkan kita daripada wabak COVID-19,” kata beliau.

Muhyiddin berkata demikian kepada pemberita selepas melawat Hospital Pakar Kanak-Kanak Universiti Kebangsaan Malaysia dan meninjau pusat pemberian vaksin secara pandu lalu Hospital Canselor Tuanku Muhriz di sini hari ini

Turut hadir Menteri Kesihatan Datuk Seri Dr Adham Baba dan Menteri Pengajian Tinggi Datuk Seri Dr Noraini Ahmad.

Muhyiddin berkata kerajaan memberi jaminan setiap rakyat yang layak mendapat suntikan vaksin akan menerimanya bagi mencapai sasaran imuniti kelompok sebelum akhir tahun ini seterusnya memastikan keadaan negara termasuk sistem kesihatan bertambah baik selain ekonomi terus pulih.

“Sebab itu kita tambah Pusat Pemberian Vaksin sehingga 600, unit bergerak dan pandu lalu, kita pergi ke luar bandar supaya tiada rakyat yang patut dapat vaksin tertinggal.

“Ada sesetengah tempat ada Orang Kurang Upaya, kita pergi ke kawasan mereka untuk (mudahkan mereka) dapat rawatan dan langkah yang kita ambil ini adalah secara holistik iaitu ‘whole of society, whole of government’ bagi menentukan kita berjaya memerangi wabak COVID-19,” kata beliau.

Dalam perkembangan berkaitan, Muhyiddin berkata penguatkuasaan Ordinan Darurat bagi membendung penularan wabak COVID-19 berjaya memastikan sistem kesihatan di negara ini tidak runtuh.

Perdana menteri berkata menerusi ordinan itu, Kementerian Kesihatan boleh menggunakan peruntukan yang ada untuk mengambil alih dan menggunakan mana-mana hospital termasuk swasta bagi dijadikan hospital khusus merawat pesakit COVID-19.

“Alhamdulillah, sejak awal sampai sekarang kerana ada bantuan-bantuan daripada kerajaan untuk membiayai pelbagai kemudahan dan peruntukan di bawah Ordinan Darurat, sistem kesihatan kita masih boleh berdiri, tidak runtuh.

“Strategi kerajaan ambil hospital ini adalah untuk menentukan apa sahaja permasalahan kes-kes berkaitan dengan COVID-19 dapat diuruskan dengan baik dan sempurna,” katanya yang menyifat pengambilan Hospital Pakar Kanak-Kanak Universiti Kebangsaan Malaysia (HPKK UKM) sebagai hospital COVID-19 sebagai contoh.

Sementara itu, Pengarah HPKK UKM Prof Dr Syed Zulkifli Syed Zakaria berkata hospital itu dijangka mula menerima pesakit COVID-19 Selasa depan.

Pada 22 Mei lepas, Ketua Pengarah Kesihatan Tan Sri Dr Noor Hisham Abdullah berkata pihaknya akan menggunakan Ordinan Darurat untuk mengambil alih dua hospital baharu yang belum digunakan lagi bagi merawat pesakit COVID-19 iaitu Hospital Cyberjaya dan HPKK UKM.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 12 Jan lepas memberi perkenan perisytiharan Proklamasi Darurat dilaksanakan sehingga 1 Ogos ini sebagai langkah proaktif membendung wabak COVID-19 di Malaysia. – Bernama


Presiden UAE meninggal dunia di usia 73

ABU DHABI, 12 Syawal 1443H, Jumaat – Presiden Emiriah Arab Bersatu (UAE), Sheikh Khalifa bin Zayed Al Nahyan meninggal dunia pada usia 73 tahun, lapor agensi berita negara WAM.

Sheikh Khalifa yang juga pemerintah emiriah Abu Dhabi, meninggal dunia pada hari Jumaat.

“Kementerian Hal Ehwal Presiden mengucapkan takziah kepada rakyat UAE, negara Arab dan Islam serta dunia atas kematian Yang Teramat Mulia Sheikh Khalifa bin Zayed Al Nahyan, Presiden UAE.

“Kementerian Hal Ehwal Presiden juga mengumumkan bahawa UAE akan mengadakan perkabungan selama 40 hari dengan bendera dikibarkan separuh tiang mulai hari ini, dan menggantung kerja di semua kementerian, jabatan dan entiti persekutuan, tempatan dan swasta selama tiga hari,” satu kenyataan dari WAM dibaca di Twitter.

Sheikh Khalifa bertarung dengan penyakit selama beberapa tahun dan telah lama berhenti terlibat dalam urusan seharian.

Menurut Perlembagaan UAE, Naib Presiden dan Perdana Menteri, Sheikh Mohammed bin Rashid Al Maktoum, pemerintah Dubai akan bertindak sebagai presiden sehingga Majlis Persekutuan, yang terdiri daripada pemerintah tujuh emiriah, bermesyuarat dalam masa 30 hari untuk memilih presiden yang baharu.

Sheikh Khalifa dilahirkan pada 1948. Beliau mengambil alih jawatan presiden kedua UAE pada November 2004, menggantikan bapanya sebagai pemerintah ke-16 Abu Dhabi, emiriah terkaya persekutuan.

Beliau dijangka akan digantikan sebagai pemerintah Abu Dhabi oleh abang tirinya Putera Mahkota Sheikh Mohammed bin Zayed Al Nahyan yang diserang angin ahmar pada 2014.

Berikutan itu, beliau jarang dilihat di khalayak ramai, walaupun beliau masih mengeluarkan keputusan. – Agensi


Kem terbakar: 300 pelarian Rohingya masih hilang

COX’S BAZAAR, 16 Syaaban 1442H, Selasa – Kira-kira 300 pelarian muslim Rohingya masih hilang seminggu selepas kebakaran melanda kem pelarian terbesar di Bangladesh, kata agensi pelarian Pertubuhan Bangsa-Bangsa Bersatu (PBB) hari ini.

“Ramai keluarga masih berkumpul semula,” kata jurucakap agensi pelarian PBB, Andreij Mahecic sambil menambah bahawa 11 kematian telah diumumkan secara rasmi.

Kebakaran besar melanda kem yang sesak di daerah Cox’s Bazar pada Isnin lalu memaksa sekitar 45,000 pelarian melarikan dari khemah buluh dan plastik mereka.

Beberapa pegawai berkata, kebakaran bermula di satu daripada 34 kem yang terletak dalam kawasan seluas kira-kira 3,237 hektar.

Ia kemudian merebak ke tiga lagi kem sehingga menyebabkan pelarian terpaksa melarikan diri dan membawa barangan yang sempat diselamatkan.

Difahamkan, kejadian itu merupakan kebakaran ketiga yang berlaku dalam tempoh empat hari di kem tersebut.

Hampir satu juta penduduk minoriti muslim dari Myanmar kebanyakannya melarikan diri daripada operasi tentera bagi menentang kumpulan militan Rohingya di negara mereka pada tahun 2017 ke Bangladesh.

Para pelarian itu kemudian ditempatkan di daerah Cox’s Bazar, tenggara negara tersebut. – Agensi


337 jenayah Israel ke atas wartawan Palestin didokumentasi

GAZA, 28 Syawal 1442H, Rabu – Kumpulan Wartawan Palestin mendokumentasikan 337 jenayah dilakukan oleh negara haram Israel ke atas pengamal media di wilayah yang dijajah pada bulan lalu.

Jenayah itu termasuk serangan 11 hari yang dilakukan rejim pengganas Israel di Semenanjung Gaza yang diduduki.

Daripada jumlah 337 jenayah itu, 110 adalah di Gaza manakala 227 lagi di Tebing Barat.

Kumpulan Wartawan Palestin berkata, seramai tiga wartawan terbunuh, 41 pejabat dan institusi media musnah serta 32 lagi mengalami kerosakan.

Selain itu, 27 kediaman wartawan menjadi sasaran peluru berpandu.

Penahanan wartawan, halangan membuat liputan media serta mengasari petugas media dengan sengaja adalah antara 227 keganasan dilakukan rejim pengganas Israel di Tebing Barat dan Baitulmaqdis yang diduduki.

Pada masa sama, seramai 31 wartawan cedera ditembak, 32 sesak nafas akibat terhidu gas pemedih mata, manakala yang lain cedera akibat terkena bom tangan.

Malah, sebanyak 12 penangkapan, 15 kes rampasan dan pemusnahan peralatan media selain larangan akses wartawan ke Baitulmaqdis. -Agensi


PAS gesa generasi hari ini pertahan Islam walau berdepan cabaran

BANGI, 18 Zulhijjah 1443H, Isnin – Menjadi kewajipan kepada generasi hari ini untuk terus mempertahankan Islam daripada musuh walaupun terpaksa berdepan cabaran yang sukar.

Presiden PAS, Tan Sri Abdul Hadi Awang berkata, serangan untuk menghina dan menumpaskan Islam tidak akan mengurangkan kekuasaan Allah SWT serta kedudukan Nabi Muhammad SAW.

“Allah tetap memelihara agama-Nya, memelihara Rasul-Nya. Cahaya Islam tak boleh dipadamkan sekali-kali.

“Kita saksikan yang pernah berlaku di negara Sepanyol, Islam memerintah selama 800 tahun oleh Sepanyol. Sebab kealpaan umatnya, menjadikan Islam hilang yang tinggal hanyalah istana, bangunan, orangnya tak ada. Kubur orang Islam pun tak ada.

“Batu-batu kubur diambil dipunggah habis semua, dibongkar. Pada adatnya dah tamat dah Islam di Sepanyol.

“Tiba-tiba bila ada demokrasi di Sepanyol, muncul balik, ada lagi orang Islam di Sepanyol,” katanya seperti dipetik harakahdaily.net, hari ini.

Beliau yang berucap pada Syarahan Perdana Ulama Negarawan dan Pelancaran Yayasan Permata Ummah berkata, kisah sama turut berlaku di negara komunis yang dahsyat menentang Islam.

“Zaman Mao Zedong, Revolusi Kebudayaan, dibunuhnya ulama-ulama, mereka juga meroboh masjid dan ditukar menjadi kandang babi. Yang berhijrah, berhijrah. Yang mati, mati. Yang muda-muda tak benar dididik.

“Namun akhirnya, komunis hancur. Orang Islam muncul balik di Asia Tengah,” terang beliau.

Katanya, Islam tidak boleh dihapuskan sampai bila-bila dan inilah kekuatan yang perlu disedari oleh seluruh masyarakat.

Beliau dalam masa berkata, cabaran yang dilalui Nabi Muhammad SAW dalam memperjuangkan Islam tidak seberat pernah dilalui kaum terdahulu termasuklah Nabi Musa, Nabi Nuh dan Nabi Ayub.

Katanya dengan mengingati perjuangan terdahulu pasti akan menambahkan kekuatan umat Islam hari ini.

Justeru, generasi hari ini digalakkan mendekatkan diri dengan Allah SWT dengan mengasingkan diri serta bertahajud di waktu malam.

“Kita dengan tuhan saja. Masa itulah ikhlasnya, orang tak ada tengok, Kita seorang sahaja, masa itulah kita fikir, bila fikir tentang syurga, segala tawaran-tawaran dunia kepada kita ni kecil je banding dengan syurga,” katanya.


KKM pertimbang cuti raya secara berjadual: Khairy

KUALA TERENGGANU, 14 Ramadan 1443H, Sabtu – Kementerian Kesihatan (KKM) sedang mempertimbangkan kaedah cuti secara berjadual bagi membolehkan warganya mendapat cuti sempena Hari Raya Aidilfitri ini.

Menterinya, Khairy Jamaluddin berkata, pihaknya akan berbincang mengenai perkara itu sebelum memaklumkan kepada Ketua Setiausaha (KSU) kementerian untuk tindakan lanjut.

“Dua tahun lepas kita tak bagi atau jarang bagi cuti sebab pandemik, tapi tahun ini keadaan dah mula reda, mungkin kita akan mula bagi cuti raya, tapi (cuti) akan dibuat secara berjadual,” katanya kepada pemberita ketika melawat Hospital Sultanah Nur Zahirah (HSNZ) di sini, hari ini.

Beliau berkata, setelah selesai perbincangan, kaedah percutian secara berjadual berkenaan akan dimaklumkan kepada warga KKM.

Ditanya berapa peratus kakitangan yang akan diberi kelulusan bercuti, Khairy berkata, perkara itu bergantung kepada kes dan kapasiti hospital.

“Kami akan cuba bagi (benarkan kakitangan bercuti) sebanyak mungkin… Tapi saya tak boleh nak umum sekarang (peratus), kena tengok lebih dekat lagi dengan tarikh hari raya,” katanya. – Bernama


Omicron didakwa bantu bina imuniti kelompok?

JOHANNESBURG, 11 Jamadilakhir 1443H, Jumaat – Varian Omicron didakwa boleh membantu membina imuniti kelompok dalam masyarakat kerana kebolehtransmisinya yang tinggi, menurut pakar virologi Afrika Selatan.

Dengan simptom yang lebih ringan dan kadar kematian yang rendah, Omicron didakwa berbeza daripada strain lain, berdasarkan data saintifik yang dikumpulkan dalam tempoh 50 hari selepas varian itu dikesan di Afrika Selatan dan Botswana.

Profesor Jabatan Virologi Universiti Perubatan Stellenbosch, Gert Van Zyl berkata, Omicron kurang risiko kematian berbanding varian lain kerana ia menyebabkan gejala lebih ringan.

Oleh kerana kebolehtransmisinya yang tinggi, ia juga membantu membina imuniti kelompok seperti dilihat pada kes sebelum ini yang pulih daripada coronavirus dan mereka yang telah diberi vaksin, katanya.

Zyl berkata, imuniti kelompok juga akan menjejaskan penularan wabak itu, selain Omicron juga memberikan imuniti agak tinggi terhadap varian lain seperti Delta.

“Walaupun tidak realistik untuk berfikir bahawa Omicron akan menjadi varian terakhir yang muncul dalam wabak ini, ia boleh bertukar menjadi corak endemik,” katanya.

Sesuatu penyakit dianggap endemik apabila ia kerap ditemui di kalangan populasi atau kawasan geografi tertentu.

Selain menekankan bahawa virus itu akan terus merebak dalam jangka panjang, Zyl menegaskan mengenai kepentingan melindungi individu berisiko tinggi seperti warga emas.

Katanya, langkah sekatan perjalanan juga sebagai tindak balas awal untuk melindungi perkhidmatan kesihatan negara.

“Kita harus memberi tumpuan kepada apa yang boleh dicapai dan menyelamatkan nyawa. Jangan guna alat lama untuk masalah baharu kerana keadaan sedang berubah,” katanya.-  Agensi


Paling kurang 5 tahun kerajaan mesti selesaikan isu tanah rizab Melayu

Oleh Zuhayati Yazid

BANGI, 8 Jamadilakhir 1443H, Selasa – Pertubuhan-Pertubuhan Pembela Islam (PEMBELA) mengakui bukan tindakan mudah untuk menyelesaikan isu tanah rizab Melayu, tetapi kerajaan perlu melakukan sesuatu untuk memartabatkannya.

Usaha keras dan kerjasama padu daripada pelbagai pihak juga sangat penting demi memperkasakan tanah rizab dan kepentingan orang Melayu.

Atas dasar itu, Pengerusi PEMBELA, Haji Aminuddin Yahaya menyasarkan sekurang-kurangnya lima tahun untuk pihak berkuasa menyelesaikan sepenuhnya isu tanah rizab Melayu.

“Kita memahami banyak kekangan dari pihak kerajaan untuk menyelesaikan permasalahan ini.

“Namun kita yakin tempoh lima tahun akan datang isu tanah rizab Melayu berjaya diselesaikan dengan sempurna dan beberapa pembaharuan perlu dilaksanakan demi kepentingan orang Melayu.

“Bahkan, pencabulan yang berlaku terhadap tanah rizab Melayu dapat diselamatkan demi kepentingan masa depan negara dan anak bangsa,”katanya.

Haji Aminuddin menjelaskan, buat masa ini pihaknya bekerjasama dengan beberapa NGO Melayu membentuk jawatankuasa khas untuk terus melindungi tanah rizab Melayu daripada terus terhakis.

Pihaknya kini sedang membentuk beberapa strategi utuh dalam beberapa perkara termasuk memantapkan lagi ilmu pengetahuan mengenai tanah, data dan maklumat lain.

Terdahulu, Konvenyen Tanah Melayu 2022 PEMBELA mengemukakan resolusi bagi menyelesaikan isu tanah rizab Melayu yang semakin terhakis.

Antaranya menubuhkan Suruhanjaya Siasatan Diraja (RCI) yang terdiri daripada pakar undang-undang dan ekonomi tanah untuk menyelamatkan tanah rizab.

Selain itu, membentuk bank data untuk menyiasat punca dan data sebenar tanah rizab Melayu yang telah diambil tanpa diganti, selain saiz tanah rizab yang masih ada atau yang tergadai secara tidak wajar atau dikuasai pihak tidak berhak di bawah Perlembagaan.


8 jemaah tabligh dibawa pulang dari India

PUTRAJAYA, 29 Jamadilawal 1442H, Rabu – Lapan jemaah tabligh rakyat Malaysia kembali ke tanah air dari New Delhi, India hari ini selepas Mahkamah Tinggi Patna, Bihar membatalkan pertuduhan menyalah guna pas lawatan sosial terhadap mereka.

Timbalan Menteri Luar, Datuk Kamarudin Jaffar dalam satu kenyataan memaklumkan, mereka tiba di Lapangan Terbang Antarabangsa Kuala Lumpur (KLIA) pada 3.58 petang ini.

Beliau berkata, kepulangan mereka menyaksikan hanya terdapat seorang lagi jemaah tabligh rakyat Malaysia yang masih menunggu keputusan mahkamah berhubung kesnya di Kishanganj, India.

“Kementerian Luar, menerusi Perwakilan Malaysia di New Delhi, India akan terus memantau perkembangan kes ini secara rapat dan bekerjasama dengan pihak berkuasa tempatan bagi menyelaras usaha membawa pulang ahli jemaah tabligh tersebut selepas pembebasan beliau kelak,” katanya.

Kamarudin, yang juga Pengerusi Pasukan Petugas COVID-19 Kementerian Luar, berkata selaras dengan peraturan semasa yang berkuat kuasa, kesemua jemaah tabligh yang dibawa pulang ke tanah air akan menjalani kuarantin selama 10 hari di stesen kuarantin yang telah ditetapkan oleh kerajaan.

Kamarudin juga berkata, Kementerian Luar telah berjaya membawa pulang 188 daripada 189 ahli jemaah tabligh yang berada di India.

Beliau berkata, sebelum ini, 180 ahli jemaah tabligh rakyat Malaysia telah dibawa pulang menerusi beberapa siri Misi Bantuan Kemanusiaan dan Bencana (HADR) pada tahun lepas.

Kementerian Luar turut merakamkan penghargaan serta ucapan terima kasih kepada semua agensi kerajaan yang terlibat terutama Agensi Pengurusan Bencana Negara dan Kementerian Kesihatan atas kerjasama serta komitmen berterusan dalam menjayakan misi membawa pulang ahli jemaah tabligh rakyat Malaysia di India.

“Kerajaan Malaysia turut mengucapkan terima kasih kepada kerajaan India yang terus membantu urusan kepulangan mereka,” katanya. – Bernama


Jais selaras kutipan dana untuk Palestin, bencana Timur Tengah

BANGI, 29 Rabiulawal 1445H, Ahad – Jabatan Agama Islam Selangor (Jais) menubuhkan Tabung Kemanusiaan Palestin bagi menyelaras semua kutipan dana yang dikumpul daripada seluruh masjid dan surau di negeri itu.

Pengarah Jais, Datuk Shahzihan Ahmad berkata, penyelarasan itu turut meliputi kutipan untuk agihan bantuan akibat bencana banjir di Libya dan gempa bumi Maghribi serta Afghanistan, melalui Tabung Infak Jariah Umat Islam Negeri Selangor (TIJARI).

Beliau berkata, tindakan itu dibuat bagi memastikan tiada individu atau pihak yang mengambil kesempatan atas alasan mengutip khairat bagi tujuan manfaat, faedah kepentingan dan pembangunan umat Islam.

“Sehubungan dengan itu, orang awam disarankan untuk menyalur derma ke tabung tersebut yang dibuka di masjid-masjid dan surau-surau di negeri Selangor atau terus menyumbang ke akaun Maybank TIJARI: 562106718620 dengan menyatakan rujukan penerima dengan nama Pray For Gaza,” katanya dalam kenyataan.

Shahzihan berkata, orang ramai juga dinasihatkan untuk menyalurkan sumbangan melalui tabung sama yang diwujudkan ke nombor akaun bank TIJARI bagi tujuan bantuan kepada mangsa bencana di Libya, Maghribi dan Afghanistan.

“Jais juga akan memastikan semua sumbangan akan disalurkan terus dan tepat kepada sasaran melalui pihak-pihak yang berautoriti yang diiktiraf oleh Majlis Agama Islam Selangor,” katanya.

Pada masa sama, beliau turut menyeru seluruh masjid dan surau untuk terus membaca doa Qunut Nazilah dan melaksanakan solat hajat untuk mendoakan keselamatan, ketabahan dan kemenangan perjuangan rakyat Palestin.


PRU15: Jangan guna masjid, surau sebagai tempat kempen

BANGI, 13 Rabiulakhir 1444H, Selasa – Parti politik yang bertanding dalam Pilihan Raya Umum Ke-15 (PRU15) diingatkan supaya tidak menyalahgunakan masjid dan surau bagi memastikan institusi itu terpelihara daripada aktiviti kempen.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, pemasangan bendera juga tidak dibenarkan berikutan pihak berkuasa telah mengeluarkan garis panduan berhubung perkara berkenaan sebelum ini.

“Pihak berkuasa sudah ada garis panduan sendiri dan saya yakin pihak masjid dan surau tidak terbabit dengan aktiviti pemasangan bendera parti di premis berkenaan.

“Saya menyeru supaya semua parti yang bertanding dengan suasana harmoni tanpa membabitkan institusi masjid,” katanya.

Beliau berkata, walaupun setiap individu mempunyai hak memilih, namun menyalahgunakan premis untuk tujuan tertentu adalah tidak dibenarkan.

“Untuk mengundi, berkempen atau menyokong mana-mana parti tidak mempunyai masalah, cuma tidak mahu masjid atau surau dijadikan tempat berpolitik,” kata calon PAS di Parlimen Pangkalan Chepa itu.

Sebelum ini, Mufti Kelantan, Datuk Mohamad Shukri Mohamad menggesa supaya rumah ibadat seperti masjid, surau dan musolla di seluruh negara dijadikan sebagai ‘zon aman’ daripada pengaruh parti politik.


Syarikat penerbangan asing bakal teruskan perkhidmatan ke Tel Aviv

TEL AVIV, 10 Syawal 1442H, Sabtu – Syarikat penerbangan asing membuat persiapan untuk meneruskan perkhidmatan ke Tel Aviv beberapa jam setelah negara haram Israel dan Pergerakan Perjuangan Islam Palestin (Hamas) mencapai gencatan senjata ekoran keganasan terburuk dalam beberapa tahun.

Sebelumnya, Delta Airlines mengatakan ia menangguhkan penerbangan ke Tel Aviv pada 12 Mei, tetapi kini mahu kembali meneruskannya.

“Delta merancang untuk meneruskan perkhidmatan dari New York-JFK ke Tel Aviv malam ini.

“Kami terus memantau situasi keamanan dan akan membuat penyesuaian terhadap jadual penerbangan kami jika perlu,” kata seorang jurucakap, semalam.

Syarikat penerbangan Jerman, Lufthansa, Austrian Airlines dan SWISS berhasrat untuk meneruskan penerbangan ke Tel Aviv pada hari Ahad, kata Lufthansa.

Lufthansa pada 13 Mei mengatakan bahawa pihaknya menangguhkan semua penerbangan ke Tel Aviv.

Virgin Atlantic mengatakan secara berasingan pada hari Jumaat bahawa pihaknya akan meneruskan penerbangan dari Britain ke Israel pada hari Isnin, tetapi juga mengatakan bahawa ia akan terus menjalankan pemantauan dari semasa ke semasa.

Pelancongan adalah sumber pendapatan yang signifikan bagi negara haram Israel dan Pihak Berkuasa Palestin yang berdekatan walaupun Israel mengawal masuk ke kawasan Palestin dan Tebing Barat yang dijajah.

Pengeboman Israel terhadap Gaza dan serangan roket ke bandar-bandar Israel terhenti setelah 11 hari di bawah perjanjian yang dibuat atas inisiatif Mesir.

Ketika peperangan terakhir antara Israel dan Hamas, perang pada tahun 2014 yang berlangsung selama tujuh minggu, bank pusat Israel menganggarkan ekonomi negara itu kerugian 3.5 juta shekel, ditambah jumlah kerugian yang hampir sama pada sektor pelancongan. – Agensi


Serangan Russia halang pemindahan orang awam di Luhansk

LVIV, 15 Syaaban 1443H, Jumaat – Serangan yang kerap dan meluas oleh tentera Russia menghalang pemindahan selamat orang awam dari bandar dan kampung di barisan hadapan, kata Gabenor wilayah Luhansk di timur Ukraine.

Gabenor Luhansk, Serhiy Gaidai berkata, 59 orang awam terbunuh di wilayah itu sejak permulaan perang, yang menurutnya telah memusnahkan sepenuhnya beberapa kawasan kediaman.

“Tiada satu komuniti yang tidak diserang,” katanya di televisyen nasional, menamakan bandar Severodonetsk, Rubizhne dan Popasna sebagai kawasan ‘hot spot’ tertentu.

Usaha untuk memindahkan orang awam dihalang oleh pertempuran, bagaimanapun pihak berkuasa tempatan berharap gencatan senjata sementara boleh dipersetujui pada Sabtu ini bagi membolehkan trak mengagihkan makanan, ubat-ubatan dan bantuan lain kepada golongan yang paling memerlukan.

Bersempadan dengan Russia, Luhansk terletak di wilayah Donbass yang kaya dengan arang batu di Ukraine – yang sebahagiannya dikawal oleh pemisah disokong Russia sejak 2014.

Gabenor Gaidai ialah ketua pentadbiran Ukraine di wilayah berkenaan.

Sebelum ini, Russia menafikan menyasarkan orang awam sejak permulaan pencerobohan 24 Februari ke atas Ukraine, yang digelar sebagai operasi ketenteraan khas untuk melucutkan senjata dan menyahnazikan jirannya di selatan – sebuah negara demokrasi dengan 44 juta penduduk. – Agensi


8 militan Abu Sayyaf ditahan di Sabah

KOTA KINABALU, 28 Ramadan 1442H, Isnin – Lapan individu terbabit dalam kumpulan militan Abu Sayyaf (ASG) antara ditahan Polis Sabah dalam serbuan di kawasan hutan paya bakau berhampiran Taman Sri Arjuna, Beaufort, Sabtu lalu.

Pesuruhjaya Polis Sabah, Datuk Hazani Ghazali berkata, dua daripada mereka yang ditahan adalah ketua kumpulan berkenaan.

Beliau berkata, operasi dijalankan berdasarkan perkongsian maklumat dari pasukan keselamatan Filipina.

Serbuan dijalankan hasil kerjasama Polis Diraja Malaysia (PDRM) bersama pasukan Kawasan Keselamatan Khas Pantai Timur Sabah (ESSCOM), katanya.

“37 individu ditahan selepas disyaki menggunakan resit pengenalan sementara palsu. Kesemua individu yang ditahan adalah warga Filipina membabitkan lapan lelaki dan lapan wanita serta 21 kanak-kanak.

“Lapan yang ditahan terbabit dengan kumpulan militan Abu Sayyaf, dua lagi tersenarai sebagai orang dikehendaki kerajaan Filipina, manakala dua daripada mereka adalah tersenarai sebagai orang dikehendaki oleh kerajaan Filipina dan merupakan ‘sub leader’ ASG.

“Kedua-dua mereka ini pernah terbabit dalam pertempuran dengan pasukan keselamatan Marin Filipina di Bud Bawis Complex, Panama Sulu, pada 2011, 2018, 2019 dan terbaru pada November 2020 serta turut terbabit dalam beberapa kes penculikan warga asing di Filipina,” katanya pada sidang akhbar hari ini.

Hazani memaklumkan, mereka dipercayai melarikan diri masuk ke Sabah selepas pasukan keselamatan Filipina membanteras kegiatan kumpulan militan itu di negara jiran.

“Kumpulan ini dikenal pasti hanya terbabit dalam kes pertempuran dengan pihak berkuasa negara jiran dan tiada kaitan dengan sebarang kes penculikan di perairan Sabah.

Semua individu terbabit ditahan reman selama tujuh hari bagi membantu siasatan lanjut.

Siasatan lanjut dijalankan mengikut Seksyen 50 (3) Akta Pertubuhan 1966.


Gangguan LRT: Prasarana lanjut tempoh sah laku pas

PETALING JAYA, 16 Rabiulakhir 1444H, Jumaat – Prasarana Malaysia Bhd (Prasarana) akan memberi pampasan kepada pengguna transit aliran ringan (LRT) yang terjejas akibat gangguan perkhidmatan dengan melanjutkan tempoh sah laku pas, kata Menteri Pengangkutan, Datuk Seri Dr Wee Ka Siong.

Beliau berkata, lanjutan tempoh sah laku pas itu seperti My50, iaitu pas tanpa had untuk pengguna perkhidmatan Rapid KL, akan bergantung kepada pihak pengurusan Prasarana.

“Kami melihat tidak adil jika seminggu tidak boleh guna (LRT) tetapi tetap membayar. Tempoh sah laku akan dilanjutkan, berapa lama bergantung kepada pengurusan Prasarana.

“Saya telah dapat kepastian daripada Prasarana, itu yang akan dilakukan,” katanya dalam sidang media berhubung isu gangguan perkhidmatan LRT laluan Kelana Jaya, di sini hari ini.

Prasarana telah mengumumkan 16 stesen LRT dari Kelana Jaya hingga Stesen Ampang Park digantung operasi selama tujuh hari bermula 9 November lepas ekoran gangguan sistem.-  Bernama


5 pegawai MARA beri keterangan kepada SPRM

PUTRAJAYA, 9 Rejab 1443H, Jumaat – Lima pegawai Majlis Amanah Rakyat (MARA) hari ini hadir memberi keterangan di ibu pejabat Suruhanjaya Pencegahan Rasuah Malaysia (SPRM) di sini bagi membantu siasatan berkaitan isu integriti dan salah guna kuasa membabitkan anak syarikat agensi itu, MARA Corporation (MARA Corp).

Mereka, yang merupakan antara 17 individu dikenal pasti bagi membantu siasatan kes itu, tiba di ibu pejabat SPRM pada kira-kira 3 petang secara berasingan.

Ketua Pesuruhjaya SPRM Tan Sri Azam Baki, ketika dihubungi, mengesahkan perkara itu.

“(Mereka) akan dilepaskan setelah tamat percakapan. Mereka dipanggil untuk dirakam keterangan,” katanya.

Pada Sabtu lepas, SPRM dilapor telah menerima laporan berhubung isu integriti melibatkan beberapa pegawai kanan MARA yang sedang disiasat secara dalaman oleh agensi itu.

Pada Ahad lepas pula, lima individu yang dikaitkan dengan dakwaan salah laku telah membuat laporan di Ibu Pejabat Polis Daerah Dang Wangi bagi menafikan pembabitan mereka.

SPRM menyerbu ibu pejabat MARA, MARA Corp dan sebuah syarikat setiausaha korporat pada Isnin lepas dan antara yang dirampas ialah kertas cadangan serta minit mesyuarat lembaga pengarah, dokumen kewangan dan senarai gaji serta dokumen membabitkan sumber manusia. – Bernama


Cara Zionis usir rakyat Palestin bentuk ‘settler colonism’ jelas

BANGI, 27 Ramadan 1442H, Ahad – Pengusiran rakyat Palestin yang memiliki hak pendudukan sah oleh pendatang haram Zionis di Sheikh Jarrah, Baitulmqdis adalah salah satu bentuk ‘settler colonism’ yang jelas.

Ketua Pegawai Eksekutif IRIS Institute (IRIS), Syed Ahmad Israa’ Syed Ibrahim berkata, ‘settler colonism’ bermaksud penjajahan dan penghapusan bangsa asal melalui kaedah pendudukan, pembinaan penempatan, pengambilalihan tanah, pembandaran, pengusiran warga asal serta pembunuhan genosid.

“Ini adalah kaedah penjajahan Zionis yang paling aktif dilakukan dan konsisten sejak sebelum 1948 lagi.

“Demografi penduduk Palestin merosot secara drastik sehingga kini. Ramai telah menjadi pelarian dan tidak pernah dapat menjejak semula tanah air mereka.

“Satu masa dahulu antara arkitek penting di sebalik kaedah ini di Palestin (di bawah penjajahan British-Zionis) ialah Sir Henry Gurney dan Sir Gerald Templer. Mereka kemudiannya ditugaskan juga di Tanah Melayu,” katanya dalam satu kenyataan, hari ini.

Syed Ahmad Israa’ mendakwa, Tanah Melayu sebenarnya telah mengalami ‘settler colonism’ sejak kedatangan British ke negara ini.

Beliau berkata, bandar-bandar utama di Tanah Melayu yang asalnya dibuka, diusahakan dan dimajukan oleh pemimpin atau pembesar Melayu telah disusun secara terancang secara halus serta kasar.

Katanya, bandar-bandar berkenaan diubah dari segi demografi dan kependudukan supaya digantikan oleh bangsa asing.

Beliau memberi contoh paling jelas iaitu Kuala Lumpur yang juga sebuah bandar perlombongan telah lama dibuka oleh Sutan Puasa dan orang Melayu Mandailing.

Jelasnya, perkara itu dilakukan sebelum kedatangan kumpulan kongsi gelap Cina yang telah diberi laluan dan kemudahan oleh British bagi mengambil alih bandar yang dibina oleh orang Melayu.

“Tindakan Zionis yang kita semua sedang saksikan sekarang turut wujud di Tanah Melayu dahulu dan berterusan sehingga ke hari ini.

“Apa yang saya tulis ini bukannya omongan kosong atau retorik semata-mata. Ia adalah fakta sejarah yang boleh dibongkar semula, walaupun banyak pihak sedang berusaha untuk memadamkan dan menyembunyikannya.

“Kami di Interdisciplinary Research and International Strategy – IRIS Institute mengambil tanggungjawab melakukan kajian tersebut. Ianya akan kami terbitkan tidak lama lagi dengan izin Allah jua,” katanya.


Myanmar perlu lebih banyak bekalan vaksin COVID-19

KUALA LUMPUR, 11 Safar 1443H, Sabtu – Masyarakat antarabangsa perlu membantu Myanmar untuk mendapatkan lebih banyak bekalan vaksin COVID-19 bagi membantu negara ini meningkatkan pemberian vaksin berikutan peningkatan kes dan kematian akibat virus itu semakin meningkat setiap hari.

Ketua Perwakilan Persekutuan Antarabangsa Persatuan Palang Merah dan Bulan Sabit Merah (IFRC) di Myanmar, Joy Singhal berkata situasi COVID-19 di negara ini semakin parah diburukkan lagi dengan sistem kesihatan yang kian lumpuh dan rusuhan awam.

“Myanmar adalah negara termiskin di Asia Tenggara dan sedang bergelut dengan peningkatan kes COVID-19.

“Keperluan utama dan mendesak sekarang ialah bekalan vaksin COVID-19. Bantuan masyarakat antarabangsa amat diperlukan dengan menyalurkan lebih banyak vaksin,” katanya ketika dihubungi Bernama baru-baru ini.

Setakat Ogos 2021, hanya 3.3 peratus orang dewasa daripada kira-kira 54 juta penduduk di Myanmar sudah lengkap divaksin, menurut Our World in Data Universiti Oxford.

Pada 1 Februari, tentera Myanmar menahan Kaunselor Negara Aung San Suu Kyi dan Presiden Win Myint dalam satu rampasan kuasa yang mengakhiri satu dekad pemerintahan awam.

Singhal berkata wabak COVID-19 bukan satu-satunya kesengsaraan yang perlu dilalui rakyat Myanmar, bencana banjir dan pertempuran menyebabkan krisis kemanusiaan kian parah.

“Saya rasa masyarakat antarabangsa perlu akui bahawa keperluan kemanusiaan di Myanmar cukup besar dan pada saat inilah rakyat Myanmar amat mendambakan bantuan dan sokongan masyarakat dunia.

“Komuniti antarabangsa dan sektor bantuan perlu mempunyai visi jangka pendek dan jangka panjang untuk rakyat Myanmar agar mereka dapat membina kapasiti dan daya tahan serta mengurangkan kemiskinan sehingga mereka dapat mendepani apa jua krisis tanpa memerlukan bantuan kemanusiaan,” katanya.

Singhal berkata IFRC bersama Persatuan Palang Merah Myanmar (MRCS) terpaksa mengharungi pelbagai cabaran dalam menyampaikan bantuan kepada mangsa banjir.

Mengulas lanjut, katanya IFRC sedang mengatur untuk mengagihkan barangan keperluan penting ke kawasan lain yang turut dilanda banjir.

“Bantuan itu termasuk peralatan untuk mencegah COVID-19, kami (IFRC) menyokong MRCS dengan menyediakan silinder oksigen, kelengkapan perlindungan diri (PPE) dan juga khidmat kaunseling,” katanya.

MRCS mempunyai lebih 40,000 sukarelawan di seluruh negara dan sekitar 600 kakitangan, selain itu terdapat kira-kira 20 staf IFRC di Myanmar untuk membantu MRCS. – Bernama


Negara perlu ‘reset’ fungsi wakil rakyat

BANGI, 5 Jamadilawal 1442H, Ahad – Anjakan paradigma untuk ‘reset’ mentaliti berkaitan fungsi wakil rakyat perlu dilakukan bagi memberi peluang kepada mereka untuk benar-benar mewakili rakyat.

Meskipun semua wakil rakyat meletakkan material sebagai agenda, namun itulah persepsi masyarakat kini yang mahukan pembaharuan inovatif berlaku di Malaysia.

Sekiranya, masih mengekalkan status quo sekarang, Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar mengakui khuatir Malaysia akan ketinggalan dalam pelbagai bidang, malah krisis-krisis yang sedang kita hadapi akan terus berlarutan.

“Maka, agenda reset Malaysia perlu diangkat, tidak lain tidak bukan demi kesejahteraan rakyat dan negara,” katanya menulis di Sinar Harian, hari ini.

Zainul Rijal berkata, sistem demokrasi walaupun tidak disebut dalam Perlembagaan Persekutuan secara spesifik tetapi ia sudah diamalkan sejak sekian lama dan diterima pakai.

Namun, mungkin kita gagal memaknai tafsiran demokrasi itu sendiri kerana terlalu berlebihan bergantung harap kepada ahli politik.

Justeru, ahli politik, pimpinan NGO, agamawan, pengundi, masyarakat dan semua warganegara perlu berjalan seiring dengan melaksanakan fungsi masing-masing agar dapat melipatgandakan kecemerlangan negara.

“Janganlah lagi ada wakil rakyat yang hanya merujuk kepada pengundi lima tahun sekali.

“Jangan lagi ada pengundi mendiamkan diri membiarkan wakil rakyat mewakili kita dalam isu yang tidak kita

“Hubungi wakil rakyat anda untuk nyatakan pendirian anda. Itulah hak anda. Demokrasi bukan hanya lima tahun sekali tetapi ia mesti meresapi dalam kehidupan rakyat,” katanya.


2,195 laman sesawang promosi judi ‘online’ disekat: MCMC

BANGI, 9 Ramadan 1442H, Rabu – Sebanyak 2,195 laman sesawang yang didapati mempromosikan judi dalam talian telah disekat setakat bulan Mac 2021, menurut Suruhanjaya Komunikasi dan Multimedia Malaysia (MCMC).

Jabatan Komunikasi Korporat MCMC berkata, tindakan itu berdasarkan kepada permohonan rasmi yang dikemukakan oleh Polis Diraja Malaysia (PDRM) atas kesalahan di bawah Akta Rumah Perjudian Terbuka 1953, selain maklumat daripada orang awam.

Katanya, MCMC turut bekerjasama dengan pihak penyedia platform media sosial yang berpangkalan di luar negara seperti Facebook, Twitter dan YouTube untuk menurunkan kandungan sedemikian mengikut perkhidmatan serta piawaian komuniti yang ditetapkan oleh pihak mereka.

“Daripada aspek penguatkuasaan pula, MCMC telah menjalankan audit pengesahan data pelanggan talian telefon prabayar bagi memastikan semua nombor yang aktif disahkan dengan sewajarnya.

“Ini penting bagi mengelakkan nombor-nombor berkenaan disalah guna oleh pihak yang tidak bertanggungjawab untuk tujuan jenayah termasuklah tidak terhad kepada penipuan dan mempromosi judi dalam talian,” katanya.

MCMC berkata, sehingga bulan Mac 2021, sejumlah 19,765 talian telefon telah ditamatkan atas kesalahan spam SMS yang mempromosikan judi dalam talian, pinjaman tidak berlesen dan lain-lain.

“Selain tindakan pencegahan dan penguatkuasaan, perkara yang turut diberikan keutamaan oleh MCMC ialah usaha meningkatkan kesedaran orang ramai berhubung aktiviti yang salah di sisi undang-undang, termasuklah kegiatan judi dalam talian.

“Antaranya, program-program advokasi pengguna menerusi kempen-kempen kesedaran di seluruh negara serta melalui hebahan media massa bagi memupuk kesedaran dan kewaspadaan orang ramai termasuklah golongan muda dan kanak-kanak agar mereka tidak terjebak dengan kegiatan judi dalam talian,” katanya.

Sehubungan itu, MCMC mengingatkan pengguna media sosial supaya lebih bertanggungjawab dan tidak menyebarkan kandungan sedemikian kepada orang lain kerana perbuatan berkenaan hanya akan membantu secara langsung pihak yang terlibat dalam mempromosikan perjudian dalam talian.

Pengguna turut digesa melaporkan secara terus kepada pihak berkuasa sekiranya terjumpa sebarang kandungan yang mempromosikan perjudian dalam talian untuk tindakan selanjutnya, kata suruhanjaya itu.


Koridor kereta api baharu hubungkan Afghanistan-China

TASHKENT,15 Safar 1444H, Isnin – Koridor ekonomi baharu membabitkan empat negara – Afghanistan, Uzbekistan, China dan Kyrgyzstan- akan beroperasi di utara Afghanistan tidak lama lagi, didakwa mampu meningkatkan perdagangan antara negara Asia Barat itu dengan China.

Pihak Berkuasa Kereta Api daripada empat negara dilaporka telah menandatangani perjanjian tersebut Jumaat lalu.

Menerusi perjanjian, ia dilakukan secara percubaan selama tiga bulan, barangan komersial dari China akan tiba ke Kyrgyzstan ke wilayah Balkh, Afghanistan melalui Uzbekistan.

Pihak Berkuasa Kereta Api Afghanistan (ARA) berkata, koridor yang bakal menjana pendapatan baharu juga turut merangkumi pelbagai sistem pengangkutan termasuk trak, walaupun kebanyakannya akan melibatkan penghantaran melalui kereta api.

Sementara itu jurucakap ARA, Abdulsami Dorami berkata, koridor ekonomi akan menyediakan pelbagai kemudahan kepada rakyat di negara itu.

“Barang kontena sebelum ini akan sampai ke Afghanistan dari China mengambil masa dua bulan melalui pengangkutan darat – kini sampai ke Afghanistan melalui kereta api hanya dua minggu sahaja.

“Malah melalui koridor ini juga akan membuka peluang pekerjaan untuk rakyat Afghanistan,” tambahnya.

Julai lalu, China mengumumkan rancangan pembinaan semula ekonomi jangka panjang dengan kerajaan pimpinan Taliban.

Malah, Duta Besar China, Wang Yu berkata, salah satu keutamaan mereka adalah perdagangan.

Sementara itu, pakar ekonomi Afghanistan, Dr Tayeb Khan memuji kewujudan koridor baharu ini sambil menyifatkan ia merupakan pencapaian terbaharu negara berkenaan selepas Taliban mengambil alih pentadbiran Ogos tahun lalu.

Katanya, walaupun berdepan sekatan pelbagai dari pihak antarabangsa, ia tetap dianggap pencapaian penting bagi Afghanistan dan rantau ini. – Agensi


KKM akan bina hospital medan di HPP tampung pesakit COVID-19

GEORGE TOWN, 4 Safar 1443H, Sabtu – Kementerian Kesihatan (KKM) akan membina hospital medan di tapak parkir Hospital Pulau Pinang (HPP) bagi menampung jumlah pesakit COVID-19 yang kian meningkat di negeri ini.

Menteri Kesihatan Khairy Jamaluddin berkata pasukan KKM dan Angkatan Tentera Malaysia (ATM) telah melawat tapak hospital medan itu dan pembinaannya dijangka mengambil masa seminggu.

Beliau berkata hospital medan itu akan menyediakan lebih 100 katil pesakit yang memerlukan bantuan oksigen dan pengumuman lanjut mengenai tarikh bermula kerja pembinaan akan dibuat dalam masa terdekat.

“Ia (hospital medan) akan bermula secepat mungkin dengan dilengkapi wad Unit Rawatan Rapi (ICU) serta keperluan lain bagi merawat pesakit,” katanya kepada pemberita selepas mengadakan lawatan di HPP dan tapak hospital medan itu hari ini.

Turut hadir, Ketua Menteri Pulau Pinang Chow Kon Yeow, Timbalan Ketua Pengarah Kesihatan (Kesihatan Awam) Datuk Dr Chong Chee Kheong, Timbalan Ketua Pengarah Kesihatan (Perubatan) Datuk Dr Asmayani Khalib dan Pengarah Jabatan Kesihatan Pulau Pinang Dr Ma’arof Sudin.

Selain itu, Khairy berkata beliau akan berunding dengan hospital-hospital swasta di Pulau Pinang agar dapat menyewakan dewan pembedahan mereka bagi membolehkan doktor bedah di HPP melakukan pembedahan bagi kes-kes membabitkan pembedahan berisiko tinggi dan kritikal.

Beliau berkata ketika ini pihaknya menghadapi keperluan mendesak di HPP berkenaan kes-kes pembedahan perlu dibuat segera yang kritikal berikutan beberapa dewan pembedahan di HPP diubahsuai untuk merawat pesakit COVID-19 sehingga menyebabkan kapasiti untuk melakukan pembedahan agar terhad.

“Doktor dan pakar pembedahan di HPP sanggup buat pembedahan di dewan pembedahan di hospital swasta, jadi saya akan berunding dengan mereka (hospital swasta di Pulau Pinang) secepat mungkin kalau mereka tidak mahu menjalankan pembedahan (berisiko tinggi), kita akan sewa dewan pembedahan supaya dapat jalankan segera (pembedahan) kes kritikal,” katanya. – Bernama


Mohd Amar kekal kemenangan kali keempat di DUN Panchor

KOTA BHARU, 25 Muharam 1445H, Sabtu – Naib Presiden PAS, Datuk Mohd Amar Nik Abdullah mengekalkan kemenangan buat kali keempat di kerusi Dewan Undangan Negeri (DUN) Panchor selepas menewaskan pencabarnya daripada Pakatan Harapan (PH) pada Pilihan Raya Negeri (PRN) hari ini.

Berdasarkan data keputusan Suruhanjaya Pilihan Raya (SPR) malam ini, Mohd Amar menang dengan majoriti 10,686 undi.

Timbalan Menteri Besar Kelantan itu mendapat 18,700 undi mengalahkan calon PH yang juga Timbalan Pengerusi Majlis Pimpinan Negeri (MPN) Kelantan Syed Mohd Alidustur Syed Mohd Zain yang memperoleh 8,014 undi.

Pada Pilihan Raya Umum ke-14 (PRU14), Mohd Amar menang dengan majoriti 7,288 menewaskan dua lagi pencabarnya dari PH dan Barisan Nasional (BN).

Mohd Amar yang berusia 64 tahun itu merupakan penyandang kerusi DUN Panchor sejak Pilihan Raya Umum ke-12 (PRU12). – Bernama


Pesakit COVID-19 berjudi di PKRC MAEPS, polis buka kertas inkuiri

BANGI, 8 Jamadilakhir 1442H, Khamis – Polis sudah membuka kertas inkuiri (siasatan dalaman) berhubung tindakan sekumpulan pesakit COVID-19 dipercayai berjudi di Pusat Kuarantin dan Rawatan COVID-19 Berisiko Rendah (PKRC) di Taman Ekspo Pertanian Malaysia Serdang (MAEPS), baru-baru ini.

Ketua Polis Daerah Sepang, Asisten Komisioner Wan Kamarul Azran Wan Yusof berkata, pihaknya menerima laporan daripada petugas polis di PKRC MAEPS Serdang di balai Dato Abu Bakar Baginda.

Katanya, kertas inkuiri telah dibuka untuk siasatan lanjut serta pemantapan pemeriksaan pesakit di MAEPS.

“Kita masih menunggu arahan Bukit Aman untuk mengklasifikasikan kes di bawah seksyen bersesuaian,” katanya seperti dilapor Sinar Harian, hari ini.

Sebelum ini tular di media sosial rakaman video menunjukkan aktiviti segelintir pesakit COVID-19 berkumpul bermain daun terup.

Berdasarkan rakaman video itu, tiada wang diletakkan sebagai taruhan, namun kelihatan paket makanan seperti biskut dan mi segera dipercayai dijadikan sebagai barang pertaruhan.

Video itu tular beberapa hari selepas media melaporkan, sekumpulan pesakit COVID-19 di PKRC Sabah mengambil minuman keras secara terbuka sehingga mengundang kemarahan orang ramai.


Malaysia kutuk serangan di Nice, Perancis

BANGI, 13 Rabiulawal 1442H, Jumaat – Malaysia mengutuk sekeras-kerasnya serangan di sebuah gereja di bandar raya Nice, Perancis yang membunuh tiga orang awam, semalam.

Dalam kejadian di Basilica of Notre-Deme de L’Assomption, mangsa yang terkorban membabitkan seorang lelaki berusia 55 tahun serta dua wanita masing-masing dalam lingkungan 44 dan 60 tahun.

Pihak berkuasa Perancis mengenal pasti suspek sebagai warganegara Tunisia berusia 21 tahun yang tiba di Eropah melalui pulau Lampedusa di Itali bulan lalu.

Serangan itu berlaku di tengah-tengah ketegangan terhadap isu karikatur yang menghina Nabi Muhammad dan insiden memenggal kepala seorang guru di pinggir bandar Paris, baru-baru ini.

Kementerian Luar Negeri dalam satu kenyataan berkata, serangan berkenaan sekali lagi mengingatkan masyarakat antarabangsa terhadap usaha bersama untuk menangani tindakan serta ancaman keganasan secara berkesan dan menyeluruh.

“Ia jelas bahawa ancaman global ini tidak mengenal sempadan, juga agama dan kaum.

“Semua masyarakat antarabangsa perlu bersatu menangani punca keganasan, dan mempromosikan keharmonian serta saling menghormati.

“…termasuk menentang penganiayaan, provokasi dan kebencian antara agama atau kaum,” katanya.

Malaysia turut menzahirkan ucapan takziah kepada keluarga mangsa terkorban dan berharap mereka yang cedera segera sembuh.

“Kami berharap penyerang akan dibawa ke muka pengadilan,” katanya.


Israel lulus RUU batal kerakyatan warga Palestin

TEL AVIV, 25 Rejab 1444H, Khamis – Israel meluluskan undang-undang yang membenarkan kerajaan haram itu membatalkan kerakyatan atau pemastautin daripada rakyat Palestin yang menurutnya telah melakukan ‘tindakan keganasan’.

Mereka akan dihantar pulang ke Tebing Barat dan Semenanjung Gaza yang diduduki, dalam undang-undang yang hanya akan terpakai kepada rakyat Palestin sahaja.

Bacaan akhir rang undang-undang itu diluluskan di Knesset, Parlimen Israel, dengan 94 undi berbanding 10 pada hari Rabu, mendapat sokongan meluas daripada kerajaan campuran dan parti pembangkang.

Undang-undang itu menetapkan mereka yang dijatuhi hukuman penjara atas kesalahan yang melanggar ‘kepercayaan kepada Negara Israel’ dan yang telah menerima bentuk pembiayaan daripada Pihak Berkuasa Palestin (PA) boleh menyebabkan kewarganegaraan atau pemastautin mereka terbatal dan dihantar pulang ke Tebing Barat yang diduduki atau Semenanjung Gaza yang terkepung.

Ia akan terpakai kepada kedua-dua warga Palestin yang mempunyai kerakyatan Israel dan penduduk tetap Baitulmaqdis Timur yang diduduki, yang menolak kerakyatan Israel tetapi mempunyai ID pemastautin oleh Kementerian Dalam Negeri Israel.

Pakar undang-undang,Saba Pipia memberitahu Middle East Eye minggu lalu bahawa dasar itu adalah jenayah perang dan melanggar undang-undang antarabangsa.

Mengeluarkan penduduk tetap Palestin di Baitulmaqdis, yang merupakan orang yang dilindungi di bawah undang-undang kemanusiaan antarabangsa mengikut Konvensyen Geneva Keempat, bermakna sebagai pelanggaran besar konvensyen itu dan dengan itu jenayah perang,” katanya.

Di samping itu, memaksa rakyat Palestin di Baitulmaqdis untuk menunjukkan kesetiaan kepada Israel juga melanggar undang-undang kemanusiaan antarabangsa.

“Perkara 45 Peraturan-Peraturan Den Haag melarang kuasa pendudukan daripada memaksa penduduk wilayah yang diduduki untuk bersumpah setia kepadanya.

“Oleh itu, penduduk Palestin di Baitulmaqdis tidak diwajibkan untuk setia kepada Negara Israel, kuasa pendudukan.” – Agensi


M40, T20 terkesan pendapatan layak mohon bantuan bayar balik pembiayaan

KUALA LUMPUR, 1 Zulkaedah 1442H, Sabtu – Pelanggan individu dan perniagaan yang terjejas pendapatan akibat daripada pandemik COVID-19 ataupun perintah kawalan pergerakan termasuk daripada kumpulan M40 dan T20 layak memohon bantuan bayaran balik pembiayaan, kata Persatuan Institusi Perbankan dan Kewangan Islam Malaysia (AIBIM).

Presiden AIBIM Datuk Adissadikin Ali berkata kelayakan tersebut adalah selari dengan pembentangan bantuan Perintah Kawalan Pergerakan (PKP) 3.0 PEMERKASA Tambahan yang diumumkan oleh kerajaan pada awal Jun.

Menurutnya, bank-bank ahli AIBIM telah merangka proses pengesahan dan keperluan dokumentasi yang ringkas bagi memudahkan pelanggan mendapatkan bantuan bayaran balik pembiayaan itu.

“Bagi para pelanggan, selain daripada kategori yang dinyatakan di atas, sekiranya menghadapi kesukaran kewangan akibat pandemik atau PKP, tidak kira sama ada individu atau perniagaan, boleh menghubungi bank masing-masing untuk mendapatkan bantuan berkaitan dengan skim penjadualan semula dan penstrukturan semula yang bersesuaian,” katanya dalam satu kenyataan hari ini.

Adissadikin berkata bagi pemohon dalam kumpulan M40 dan T20 yang kehilangan pekerjaan pada tahun 2020 atau 2021 dan masih belum bekerja sewaktu memilih bantuan, kelulusan adalah secara automatik

Bantuan yang diberikan adalah tiga bulan penangguhan bayaran balik pembiayaan, atau pengurangan bayaran balik pembiayaan sebanyak 50 peratus selama enam bulan, katanya.

Menurutnya, bagi pemohon yang masih bekerja namun mengalami pengurangan jumlah pendapatan, mereka ditawarkan bantuan pengurangan bayaran balik pembiayaan selama enam bulan mengikut jumlah pengurangan pendapatan. – Bernama


PBB setuju rujuk penjajahan Israel ke ICJ

RAMALLAH, 17 Rabiulakhir 1444H, Sabtu – Jawatankuasa Keempat Perhimpunan Agung PBB (UNGA) menerima draf resolusi Palestin untuk meminta nasihat undang-undang daripada Mahkamah Keadilan Antarabangsa (ICJ) berhubung penjajahan Israel di negara Palestin, termasuk Baitulmaqdis.

Menteri Luar Negeri dan Ekspatriat, Riyad Al-Maliki memuji sokongan negara anggota PBB yang menyokong resolusi mengenai amalan dan aktiviti penempatan haram yang menjejaskan hak rakyat Palestin.

Beliau berkata, 98 negara mengundi menyokong resolusi itu, 52 negara berkecuali dan 17 lagi menentang.

Resolusi berkenaan berkaitan kesan undang-undang akibat daripada pelanggaran berterusan Israel terhadap menentukan nasib sendiri rakyat Palestin melalui penjajahannya, rejim apartheid dan pengasingan kaum.

Riyad menggariskan permohonan negara Palestin daripada ICJ untuk menjawab soalan mengenai sifat dan bentuk pendudukan haram jangka panjang serta jenayahnya.

Ia termasuk keperluan mentakrifkan tanggungjawab dan tugas Israel, kuasa menjajah masyarakat antarabangsa secara keseluruhan serta pihak ketiga.

Pada masa sama, beliau turut berterima kasih kepada negara anggota yang menerima dan menaja resolusi, termasuk mereka yang menyokong dan terbabit menyumbang kepada pencapaian bersejarah itu.

Riyad turut menggesa negara yang tidak menyokong resolusi itu untuk menghormati peraturan serta undang-undang antarabangsa dan tidak berada di sisi salam dalam sejarah.

Beliau menganggap resolusi itu sebagai kemenangan diplomatik dan undang-undang yang dicapai hasil kerja keras diplomasi Palestin di luar negara melalui Kementerian Luar Negeri dan Ekspatriat serta semua misinya di seluruh dunia.-  Agensi


Jawi siasat aduan berkait kes qazaf

BANGI, 10 Muharram 1445H, Selasa – Jabatan Agama Islam Wilayah Persekutuan (Jawi) akan menyiasat aduan yang dikemukakan beberapa pihak berhubung isu kesalahan jenayah qazaf.

Siasatan akan dilaksanakan Bahagian Penguatkuasaan Jawi mengikut peruntukan Akta Kesalahan Jenayah Syariah (Wilayah-Wilayah Persekutuan) 1997 (Akta 559).

Pengarah Jawi, Datuk Mohd Ajib Ismail mengesahkan, pihaknya akan mendapatkan keterangan daripada pihak yang dikenal pasti.

“Jawi mengingatkan semua pihak agar menjauhkan diri dari terjebak melakukan sebarang bentuk kesalahan jenayah syariah yang boleh menimbulkan kemudaratan dalam kalangan masyarakat,” katanya.

Sebelum ini, Angkatan Belia Islam Malaysia (Abim) dan Persatuan Kebangsaan Pelajar Islam Malaysia (PKPIM) membuat laporan kepada Jawi bagi menggesa siasatan dijalankan terhadap pihak yang melakukan qazaf.

Meskipun tidak menyebut secara khusus kes yang dirujuknya, namun difahamkan ia berkaitan tindakan Ahli Parlimen Putrajaya, Datuk Dr Mohd Radzi Md Jidin melontarkan perkataan ‘Tambun peliwat’ dalam sidang Dewan Rakyat, minggu lalu.

Dua pertubuhan itu mengemukakan dua laporan kepada Jawi berkaitan beberapa kes tuduhan qazaf yang telah berlaku sama ada di media sosial atau secara terbuka di bawah Seksyen 41 Akta Kesalahan Jenayah Syariah Wilayah Persekutuan.

Seksyen itu menyatakan qazaf bermaksud membuat pengataan palsu terhadap mana-mana orang yang memperuntukkan hukuman denda tidak melebihi RM5,000 atau penjara maksimum tiga tahun atau kedua-duanya, jika sabit kesalahan.


Peniaga diingat tidak naik harga barang, tertakluk AKHAP

KUALA LUMPUR, 21 Jamadilakhir 1443H, Isnin – Peniaga diingatkan tidak sesekali melakukan perubahan harga yang tidak seiring dengan kenaikan kos ditanggung dan perlu munasabah dalam membuat sebarang perubahan harga jual supaya tidak membebankan pengguna.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata ini kerana peniaga tertakluk kepada peruntukan Akta Kawalan Harga dan Antipencatutan (AKHAP) 2011.

“Akta itu memperuntukkan bahawa peniaga tidak akan terlepas daripada dikenakan tindakan sekiranya perubahan harga yang dibuat menunjukkan kenaikan yang terlalu tinggi, mendadak dan mengambil untung secara tidak munasabah atau berlebihan,” katanya dalam kenyataan.

Kenyataan Rosol itu dikeluarkan bagi menjelaskan kenyataan beliau di Kuching, Sarawak pada Jumaat lepas berhubung isu perubahan dan ketidakstabilan harga barang keperluan makanan ketika ini, yang turut memberi kesan kepada perniagaan makanan bermasak.

Jelasnya, tiada istilah kerajaan memberi kebenaran kepada peniaga untuk menaikkan harga makanan dijual seperti dilaporkan, sebaliknya beliau menekankan mengenai penguatkuasaan kementerian dalam isu kenaikan harga barang dan makanan.

“Maksud sebenar saya berhubung ‘peniaga boleh naikkan harga asalkan tidak mencatut’ adalah menerangkan maksud berikut iaitu, selaras dengan penguatkuasaan AKHAP 2011, peniaga boleh menentukan sendiri harga jual makanan kepada pengguna, termasuklah dalam membuat sebarang perubahan harga jual, tetapi tetap tertakluk kepada peraturan-peraturan di bawah AKHAP 2011, termasuk tidak mencatut.

“Sebagai negara yang mengamalkan sistem ekonomi terbuka, harga barangan ditentukan oleh faktor permintaan dan penawaran. Begitu juga dalam isu harga makanan, yang peniaga boleh menentukan sendiri harga jual makanan kepada pengguna, termasuklah membuat sebarang perubahan harga jual,” katanya.

Menurut Rosol, sekiranya kementerian menerima aduan berhubung harga, peniaga yang diadu akan disiasat dan boleh dikenakan tindakan di bawah AKHAP 2011.

Katanya, pengguna yang berdepan salah laku peniaga termasuk yang cuba mengambil keuntungan berlebihan dan mencatut, diminta mengemukakan aduan kepada saluran aduan rasmi kementerian bagi membolehkan siasatan dilakukan dan tindakan lanjut diambil.

“Gunakan kuasa pengguna anda sebaiknya,” kata beliau. – Bernama


iGuru tolak cadangan mansuh subjek Pendidikan Islam di sekolah

Oleh Ainul Illia Meor Suzurudin

BANGI, 10 Jamadilakhir 1443H, Khamis – Ikatan Guru-Guru Muslim Malaysia (iGuru) menolak cadangan mengurang atau memansuhkan subjek Pendidikan Islam di sekolah rendah seperti yang sedang tular di media sosial, baru-baru ini.

Presidennya, Ustaz Azizee Mohd Hasan berpandangan, penekanan kepada subjek Pendidikan Islam di sekolah perlu diberikan keutamaan.

Ini kerana, jelasnya, generasi hari ini terdedah dengan pelbagai risiko masalah disiplin dan kelunturan akhlak.

“Ancaman keruntuhan moral dan pemikiran liberalisasi boleh menghambat akidah dan keimanan generasi pelajar hari ini,” katanya dalam satu kenyataan.

Beliau mengulas isu tular di media sosial berhubung pengajaran subjek Pendidikan Islam di peringkat sekolah rendah.

Katanya, terdapat pelbagai pihak memberikan pandangan sehingga menimbulkan polemik dan memberikan tanggapan negatif terhadap subjek Pendidikan Islam.

Daripada dimansuhkan, i-Guru sebaliknya berpandangan kurikulum Pendidikan Islam sedia ada perlu diperkasakan di peringkat sekolah rendah, dengan orientasi menekankan aspek amali dan teori daripada sekadar hafalan serta ingatan.

“Ini kerana waktu pengajaran yang sedia ada yang hanya memperuntukkan enam sesi yang memakan masa tiga jam seminggu tidak cukup untuk membina keperibadian dan jati diri murid dan pengukuhan nilai dalam memenuhi aspirasi Falsafah Pendidikan Kebangsaan.

“Aspek pembentukan watak perlu diberi tumpuan di samping pembangunan bakat murid,” katanya.

Pada masa sama, i-Guru juga mencadangkan satu jawatankuasa semakan semula kurikulum Pendidikan Islam ditubuhkan.

Ia supaya dapat membina kualiti murid yang akan mendorongnya menguasai ilmu-ilmu dalam bidang lain terutama berdepan cabaran IR 4.0 dan era VUCA, kata Ustaz Azizee.

Beliau menjelaskan, semakan itu dapat membuka ruang untuk olahan yang lebih dinamik dan berdaya saing serta kemahiran yang diperlukan untuk pasaran masa depan tanpa mengabaikan aspek keagamaan.

“Penekanan subjek tersebut sudah termaktub dalam Ordinan Pelajaran 1952 yang menggariskan hak murid Islam untuk mendapat pendidikan agama.

“Malah, ia diperkukuhkan semula dalam Ordinan Pelajaran 1957 yang mewajibkan sekolah yang mempunyai bilangan murid seramai 15 orang wajib diajar pelajaran agama,” katanya.


Isu dana judi: PAS persoal Anwar, mana bukti?

BANGI, 28 Zulhijjah 1444H, Isnin – PAS mengecam Perdana Menteri, Datuk Seri Anwar Ibrahim yang masih menuduh Perikatan Nasional (PN) menerima dana daripada syarikat judi pada Pilihan Raya Umum ke-15 (PRU15) lalu.

Anwar turut mendakwa, tindakan PN ketika mentadbir negera menaikkan jumlah cabutan loteri daripada lapan kepada 22 kali bukan dilakukan secara percuma.

Atas sebab itu, Ketua Pemuda PAS, Ustaz Ahmad Fadhli Shaari menuntut Anwar mengemukakan bukti dakwaannya, walaupun sudah berulang kalu ditanya dalam Sidang Dewan Rakyat.

“Walaupun tiga kali pertanyan dibuat di Parlimen namun tiada bukti yang dapat ditampilkan serta tiada siasatan dilakukan.

“Dalam dua soalan bertulis dijawab Menteri di Jabatan Perdana Menteri mengesahkan tiada sebarang bukti dan siasatan dilakukan atas dakwaan tersebut,” katanya seperti dipetik harakahdaily.net.

Ahmad Fadhli yang juga Ahli Parlimen Pasir Mas turut mempersoalkan tindakan Perdana Menteri yang tidak mahu mengemukakan bukti terhadap dakwaan berkenaan.

“PMX mencabar supaya kami menyaman beliau. Kamu bukannya cybertrooper kelas bawahan. Kamu seorang Perdana Menteri.

“Sebagai seorang Perdana Menteri, kenapa tidak datangkan bukti terus, dedahkan,” katanya.

Beliau berkata, pendedahan berkenaan wajar dilakukan oleh Anwar bagi membolehkan rakyat melihat kebenaran dan bukannya mencabar seperti yang dilakukan.

“Buat apa nak mencabar PN. Membuang masa untuk menyaman sudahlah kami mempunyai rakyat untuk disantuni untuk diperhatikan nasib mereka, tiba-tiba sibuk pula nak menyaman orang.

“Ia memerlukan perbelanjaan, masa mahkamah, turun naik dan sebagainya, entah berapa tahun boleh selesai?

“Kenapa tidak Perdana Menteri sendiri buat pendedahan, sebut bentangkan biar rakyat boleh menilai,” katanya.


PPR komitmen berterusan kerajaan Persekutuan sejak empat dekad

MELAKA, 28 Zulhijjah 1443H, Khamis – Program Perumahan Rakyat (PPR) adalah komitmen berterusan kerajaan Persekutuan dalam menyediakan program perumahan yang diberi nafas dan hala tuju baharu seiring dengan keadaan semasa sejak diperkenalkan empat dekad lepas.

Menteri Perumahan dan Kerajaan Tempatan Datuk Seri Reezal Merican Naina Merican berkata program itu adalah satu obligasi moral dan sosial kerajaan di setiap peringkat bagi memastikan rakyat yang memerlukan dibantu dengan penyediaan perumahan mampu milik untuk golongan B40.

“PPR ini dimulakan sejak 1982 iaitu ketika Rancangan Malaysia Ke-4 (RMK-4) yang dikenali sebagai Perumahan Awam Kos Rendah (PAKR). Kementerian Perumahan dan Kerajaan Tempatan (KPKT) akan memastikan agenda perumahan untuk rakyat ini sentiasa diperkukuh serta ditambah baik.

“Sebagai contoh, inisiatif kerajaan negeri Melaka yang menawarkan Skim Sewa untuk Dimiliki kepada Keluarga Malaysia di PPR Tehel dan PPR Krubong ini merupakan langkah tepat dalam membantu rakyat memiliki kediaman sendiri berbanding secara penyewaan sebelum ini,” katanya di Tehel di sini hari ini.

Terdahulu beliau berucap ketika menghadiri Majlis Pelancaran Skim Sewa untuk Dimiliki PPR Tehel dan PPR Krubong yang disempurnakan Ketua Menteri Datuk Seri Sulaiman Md Ali.

Mengulas lanjut Reezal berkata harga lantai pemilikan dan peluang untuk memohon PPR juga diperluaskan lagi sesuai dengan garis pendapatan isi rumah terkini serta keadaan ekonomi semasa yang semakin mencabar.

Menurutnya ini bagi memastikan penyediaan PPR dengan subsidi yang cukup tinggi itu benar-benar dapat memanfaatkan rakyat yang memerlukan, selain mengambil kira mobiliti sosial yang akan berlaku dalam jangka masa panjang.

“Untuk negeri Melaka kita telah dapat menyediakan enam projek PPR iaitu tiga projek dengan 1,436 unit telah siap dan diduduki iaitu PPR Sungai Putat, PPR Tehel dan PPR Krubong.

“Dua projek dengan 375 unit dalam pembinaan iaitu PPR Tangga Batu dan PPR Pulau Gadong yang masing-masing dijangka siap pada Januari dan Disember tahun depan, manakala satu projek dengan 300 unit dalam peringkat perancangan iaitu PPR Jasin,” katanya.

Menurut Reezal secara keseluruhan, kerajaan Persekutuan telah membelanjakan dan meletakkan komitmen perbelanjaan sekitar RM354 juta bagi pembinaan kesemua enam projek PPR di Melaka. – Bernama


Johor kekal SOP solat jarak setengah meter

JOHOR BAHRU, 10 Jamadilakhir 1443H, Khamis – Johor akan terus mengekalkan prosedur operasi standard (SOP) bagi pelaksanaan solat Jumaat dan solat fardu lima waktu dengan jarak satu setengah meter meskipun terdapat penularan COVID-19 di sebuah masjid, di sini baru-baru ini.

Pengerusi Jawatankuasa Hal Ehwal Agama Islam Negeri Johor Tosrin Jarvanthi berkata kes yang melibatkan kalangan jemaah masjid dan penduduk di Taman Sri Pulai Perdana tidak akan mengubah SOP itu yang baharu berkuat kuasa 7 Januari lepas.

“Setakat ini kami kekalkan jarak setengah meter di masjid walaupun ada kes di Pulai Perdana.

“Ia tidak berkait rapat dan tiada sebarang arahan daripada Sultan Johor Sultan Ibrahim Almarhum Sultan Iskandar (berhubung SOP solat). Jadi kami kekalkan jarak setengah meter,” katanya dalam sidang media selepas melancarkan Misi Bantuan Pascabanjir, di sini hari ini.

Mengulas lanjut Tosrin berkata pihaknya juga sedang mendapatkan maklumat terperinci daripada Kementerian Kesihatan (KKM) berhubung 47 kes positif yang dikesan dalam kalangan jemaah masjid dan penduduk di Taman Sri Pulai Perdana.

“Saya difahamkan kes di Pulai Perdana ini melibatkan jemaah (di Johor) yang baru balik menunaikan umrah. Justeru itu kami akan dapatkan maklumat terperinci daripada KKM,” katanya. – Bernama


Bukan cacar monyet tetapi HFMD

BANGI, 25 Syawal 1443H, Khamis – Seorang kanak-kanak yang tular kerana didakwa dijangkiti virus cacar monyet baru-baru ini, disahkan mengalami penyakit tangan, kaki dan mulut (HFMD).

Ketua Pengarah Kesihatan, Tan Sri Dr Noor Hisham Abdullah berkata, kanak-kanak berusia tiga tahun itu telah dibawa ke Klinik Kesihatan Batu 14, Selangor untuk membuat pemeriksaan kerana mengalami gejala demam pada 13 Mei dan ruam pada 16 Mei lalu.

Beliau berkata, ruam berkenaan kemudian menjadi ‘blister’ pada 19 Mei dan mula pecah pada 21 Mei lalu.

“Diagnosa awal kanak-kanak ini adalah HFMD. Kanak-kanak ini kemudiannya dipantau di Hospital Kuala Lumpur oleh pakar pediatrik.

“Dua sampel telah diambil di mana Makmal Kesihatan Awam Kebangsaan (MKAK) telah membuat pengujian beberapa jenis virus termasuk untuk HFMD dan Monkeypox,” katanya dalam kenyataan, hari ini.

Dr Noor Hisham berkata, keputusan ujian itu mengesahkan kes kanak-kanak terbabit adalah HFMD kerana positif Virus Coxsackie A6 dan negatif Monkeypox serta lain-lain virus yang diuji.

Sebelum ini, KKM mengesahkan tidak menerima sebarang notifikasi berkenaan kes jangkitan cacar monyet di Malaysia, susulan tular mesej berserta gambar kanak-kanak yang didakwa dijangkiti virus itu.

Bagaimanapun, KKM meminta waris kanak-kanak terbabit untuk segera membawanya ke fasiliti kesihatan kerajaan berdekatan sekiranya gambar tular berkenaan adalah benar.

Berita berkaitan;


Mahkamah India larang pelajar berhijab hingga keputusan lengkap keluar

KARACHI, 9 Rejab 1443H, Jumaat – Mahkamah Karnataka di selatan India tidak membenarkan pemakaian tudung atau sebarang pakaian bersimbol keagamaan di institusi pendidikan sehingga keputusan lengkap terhadap petisyen ke atas larangan pemakaian hijab bagi pelajar muslim dikeluarkan.

Mahkamah sedang mempertimbangkan petisyen difailkan beberapa pelajar yang mencabar larangan pemakaian tudung dilaksanakan di beberapa sekolah di negeri itu, minggu lalu.

“Kami akan meluluskan, tetapi sehingga masalah ini diselesaikan pelajar tidak dibenarkan memakai hijab,” kata Hakim Ritu Raj Awasthi.

Mahkamah turut mengarahkan semua sekolah dan kolej di negeri itu dibuka semula selepas Ketua Menteri Karnataka menutup selama tiga hari berikutan ketegangan yang tercetus apabila gadis Islam datang ke kelas memakai hijab.

Isu ini menjadi hangat selepas sekolah dikendalikan kerajaan di daerah Udupi melarang pelajar berhijab dalam kalangan gadis muslim masuk ke kelas, sekali gus mencetuskan bantahan di luar pagar sekolah.

Situasi itu menimbulkan kebimbangan dalam kalangan pelajar Islam dan menganggap hak beragama mereka dirampas di negara yang majoriti penduduknya beragama Hindu.

Isnin lalu, ratusan pelajar dan ibu bapa mengadakan protes jalanan membantah larangan berkenaan.

Bantahan sama turut berlaku di beberapa negeri lain di New Delhi, Hydrabad dan Kolkata bagi menyatakan bantahan terhadap larangan pemakaian hijab.– Agensi

Pautan terdahulu:


PM ke-9: Beri perhatian serius isu Tanah Rizab Melayu

BANGI, 12 Muharram 1443H, Sabtu – Majlis Perundingan Melayu (MPM) menaruh setinggi-tinggi harapan kepada Datuk Seri Ismail Sabri Yaakob selaku Perdana Menteri ke-9 agar mengambil perhatian serius ke atas isu tanah simpanan Melayu atau Tanah Rizab Melayu (TRM).

Ketua Biro Tanah Simpanan Melayu MPM, Che Ibrahim Che Idris berkata, perhatian utama perlu diberikan oleh Perdana Menteri kepada poin kedua Wasiat Raja-raja Melayu.

Wasiat kedua itu menyatakan: “Kami isytiharkan dan kami simpan untuk kamu dan kami benarkan kamu isytihar dan simpan untuk anak cucu kamu, selain gunung-ganang, tasik dan hutan simpan, Tanah Simpanan Melayu sehingga nisbah 50 peratus, selebihnya kamu rebutlah bersama-sama kaum lain,”

“Wasiat ini yang disampaikan semasa Raja-raja Melayu menurukan tandatangan persetujuan pembentukan Perlembagaan Persekutuan Tanah Melayu pada 5hb Ogos 1957,” katanya dalam satu kenyataan.

Che Ibrahim menegaskan, tanah adalah identiti, kedaulatan, maruah, kuasa dan ekonomi kedudukan orang Melayu serta Bumiputera sebagai warisan.

“Penduduk asal mempunyai hak hakiki di atas bumi ini, wajib dilaksana dan dipertahankan.

“Selamat Maju Jaya kepada PM ke-9,” katanya.


Mangsa tragedi kepala air dipercayai masih di sektor A, B

CHUKAI, 17 Zulhijjah 1444H, Khamis – Pasukan mencari dan menyelamat (SAR) percaya dua lagi mangsa tragedi kepala air di Jeram Air Putih, di sini, Sabtu lalu, masih berada di kawasan pencarian Zon A dan B.

Ketua Zon 2, Jabatan Bomba dan Penyelamat Malaysia (JBPM) Terengganu, Penguasa Kanan II, Azman Alias, berkata, operasi SAR hari kelima yang bermula 9 pagi tadi tidak menemukan sebarang  petunjuk baharu.

Dua lagi mangsa yang belum ditemui ialah Putri Nor Fatin, 14,dan Muhammad Fikri Saliman, 24.

“Operasi SAR hari ini, kita dah meliputi keseluruhan pencarian dari sektor A, B dan C. Kita sudah melakukan teknik selaman tetapi tidak ada penemuan dan petunjuk baharu yang positif.

“Namun kita percaya (dua mangsa hilang masih) berada di sektor Zon A dan B… ada kemungkinan dalam air dan darat. Kita usaha dari masa ke masa,” katanya pada sidang media di pusat operasi SAR di Balai Polis Air Putih, di sini, hari ini.

Zon A merangkumi kawasan lokasi kejadian iaitu dari Menara Sapura ke jambatan Kampung Teladas, manakala Zon B bermula dari belakang Sekolah Menengah Kebangsaan (SMK) Ayer Putih menghala ke ladang di Pos Kawalan Hadapan (PKH) sehingga ke kawasan perangkap sampah Sungai Pinang.            — LAGI

Azman berkata, operasi SAR hari ini ditangguhkan pada jam 5 petang dan akan disambung semula pada 9 pagi esok.

Menurut Azman untuk operasi SAR esok, skala pencarian akan dikecilkan dan dilaksanakan secara lebih berfokus di kawasan yang mempunyai kebarangkalian tinggi menggunakan anjing pengesan K9 dan Pasukan Penyelamat Di Air (PPDA).

Lapan lagi mangsa iaitu Karim Abdullah,39; Azizah Eiyi,40; Putri Balqis Izzati Abdul Rahman, 18; Putri Alleya Maisarah,16; Muhammad Zulqarnain Haikal, 11; Putri Nurerina Natasya,10; Muhammad Haziq Ziqree,6, dan Putri Aryana Umaira,4, sudah ditemui dan selamat dikebumikan di Tanah Perkuburan Islam Felda Lepar Hilir 3, Gambang, Kuantan pada Selasa dan Rabu lalu.  – Bernama


Persenda agama Islam seolah normalisasi terancang

BANGI, 13 Zulhijjah 1443H, Rabu – Semakin hari tindakan individu biadab mempersendakan agama Islam tanpa rasa bersalah semakin menjadi-jadi.

Bermula video ‘prank’ tarik tudung pada awal bulan Julai sehingga ‘stand up comedy’ menanggalkan pakaian oleh seorang wanita Islam, tindakan itu benar-benar membangkitkan kemarahan orang Islam.

Normalisasi seperti ini menimbulkan persoalan sama ada ia sedang dirancang secara halus, kata Ketua Pemudi BERJASA, Azliza Rajiain.

Beliau berkata, jika satu ketika dulu, umat Islam bersatu mempertahankan akidah seorang gadis bernama Natrah, namun pada hari ini umat Islam sendiri yang mempermainkan agama.

“Justeru, Pemudi BERJASA menggesa PBT, agensi-agensi penguatkuasaan mengambil tindakan serius kepada pihak yang terlibat supaya menjadi pengajaran kepada masyarakat khususnya golongan muda yang terikut-ikut dengan agenda liberal.

“Stesen televisyen serta pemain industri hiburan juga digesa untuk menghentikan produksi hiburan yang tidak mendidik masyarakat.

“Kembalikan jati diri dan maruah penonton anda dengan santapan hiburan yang mendidik akal dan jiwa. Ambillah contoh penerbitan Mat Kilau, yang mencapai sasaran luar biasa. Tak patut malu bawa hiburan macam ini,” katanya dalam kenyataan.

Pada masa sama, beliau mengingatkan para pempengaruh media sosial bahawa mereka mempunyai tanggungjawab besar dalam mendidik masyarakat terutama anak-anak muda.

“Letakkan diri anda sebagai orang yang bermaruah dengan menghasilkan konten yang bermanfaat kepada anak bangsa,” sarannya.


MCA ‘intai’ portfolio KPKT demi jaga kampung baru Cina?

BANGI, 17 Muharram 1443H, Khamis – Parti Barisan Jemaah Islamiah Se-Malaysia (BERJASA) mendakwa, drama rakus paling menarik pasca UMNO mengambil alih pemerintahan negara adalah melihat cubaan MCA melobi jawatan menteri.

Ketua Penerangan BERJASA, Hazwan Mohamad mendakwa, parti berasaskan kaum itu berkemungkinan sedang ‘mengintai’ portfolio Kementerian Perumahan dan Kerajaan Tempatan (KPKT).

Ini kerana, katanya, di bawah KPKT turut menjaga urus tadbir kampung-kampung baru Cina.

Justeru, beliau tidak menolak dua senario yang berkemungkinan portfolio itu antara diintai MCA, selain sejak enam dekad UMNO memerintah, kementerian berkenaan sememangnya dipegang oleh parti berkenaan.

“MCA nak tunjuk hero di kalangan masyarakat Cina terutama dalam isu penempatan kampung baru Cina menjelang PRU15.

“MCA nak jaga taikun-taikun perumahan (developer) sebab portfolio ini jugalah yang mentadbir polisi perumahan (housing policy),” dakwanya dalam kenyataan, hari ini.

Sebelum ini, MCA menyuarakan harapan kepada Perdana Menteri, Datuk Seri Ismail Sabri Yaakob supaya pemimpin parti dilantik Menteri Perumahan dan Kerajaan Tempatan yang sensitif kepada keperluan penduduk Cina di penempatan kampung baru.

Naib Presiden MCA, Datuk Seri Ti Lian Ker mendakwa, penduduk di kampung baru terabai sejak Pakatan Harapan (PH) menjadi kerajaan selepas pilihan raya umum 2018.

Dalam pada itu, Hazwan mendakwa, selain KPKT, MCA secara tradisinya juga akan mendapat ‘ihsan’ UMNO untuk menjaga portfolio Kementerian Pengangkutan.

“Yang mana di bawahnya juga duduk letaknya urus tadbir hampir kesemua pelabuhan-pelabuhan dagang utama negara.

“Ketika pemerintahan PH pula, portfolio ini diberi kepada DAP. Menarik bukan?,” katanya.


Putera Mahkota Arab Saudi dilantik sebagai Perdana Menteri

RIYADH, 1 Rabiulawal 1444H, Rabu – Putera Mahkota Arab Saudi, Mohammed bin Salman, ditabalkan sebagai Perdana Menteri, jawatan yang secara tradisinya dipegang oleh raja, dalam rombakan Kabinet yang diumumkan semalam.

Langkah itu sekali gus merasmikan kuasa yang dimiliki Putera Mohammed, yang menjadi pemimpin negara itu selama beberapa tahun, menurut para pakar analisis.

Putera Mohammed yang menjadi pemerintah de factor kerajaan selama beberapa tahun, sebelum ini pernah berkhidmat sebagai Timbalan Perdana Menteri dan Menteri Pertahanan di bawah Raja Salman Abdulaziz Al Saud.

Menurut dekri Raja Salman yang diterbitkan agensi akhbar rasmi Arab Saudi, jawatan Menteri Pertahanan kini diambil alih adiknya, Khalid bin Salman yang sebelum ini merupakan Timbalan Menteri Pertahanan.

Ketua kementerian kritikal lain, termasuk Kementerian Dalam Negeri, Kementerian Luar dan Kementerian Tenaga dikekalkan.

Putera yang berusia 37 tahun itu, telah diangkat sebagai Putera Mahkota untuk menggantikan ayahandanya sebagai raja sejak 2017.

Sejak bertahun-tahun lamanya, Arab Saudi berusaha menghentikan spekulasi berhubung kesihatan raja berusia 86 tahun itu, yang sudah memerintah negara pengeksport terbesar minyak di dunia sejak 2015.

Pada 2017, pihaknya menyangkal laporan dan spekulasi memuncak bahawa raja itu merancang turun takhta untuk digantikan Putera Mohammed.

Raja Salman dimasukkan ke hospital dua kali tahun ini, dengan yang terbaru pada Mei selama seminggu dan menjalani pelbagai pemeriksaan termasuk kolonoskopi. – Agensi


Cermin diri sebelum tuntut kerusi!, pesan Ridhuan Tee pada MIC

BANGI, 16 Zulhijjah 1442H, Isnin – MIC tidak perlu membangkitkan atau menuntut kononnya kerusi ‘tradisi’, jika tiada satu pun kawasan Parlimen dan Dewan Undangan Negeri (DUN) mempunyai majoriti orang India.

Jika ada sekali pun, hanya kerusi DUN yang ramai pengundi India adalah sekitar 30 peratus, bermakna tiada yang lebih majoriti 50 peratus, kata pemerhati politik, Prof Dr Ridhuan Tee Abdullah.

Berdasarkan rekod, beliau berkata, MIC selama ini bertanding di semua kawasan majoriti Melayu – yang didakwa kononnya sebagai kerusi tradisi parti itu.

“Jangan jadi ultra kiasu, ambil cermin besar, cerminlah diri. Bukan tak boleh tuntut, tetapi berpada-pada. Cermin diri, lihat kekuatan parti.

“Hari ini keadaan sudah jauh berbeza berbanding dahulu. Bertanding untuk menang, bukan sekadar mencuba nasib. Justeru, perlu ada strategi dan perancangan,” katanya dalam kenyataan, hari ini.

Beliau berkata demikian susulan kenyataan Naib Presiden MIC, Datuk C. Sivarrajh yang mendakwa yakin kepimpinan Barisan Nasional (BN) akan memberikan peluang parti itu bertanding di sembilan kerusi Parlimen dan 18 kerusi DUN pada Pilihan Raya Umum ke-15 (PRU15).

Malah, Sivarrajh mendakwa, yakin bahawa MIC berpeluang diberikan beberapa lagi kerusi tambahan yang kononnya berpotensi menang berdasarkan tahap sokongan dan demografi penduduk di kawasan terbabit.

Membidas keyakinan parti berkenaan, Ridhuan Tee berkata, lebih logik jika tuntutan itu dibuat oleh MCA berbanding MIC, memandangkan banyak kerusi Parlimen dan DUN yang mempunyai majoriti pengundi Cina untuk berdepan dengan DAP.

“Masalahnya, MCA menuntut dan mendesak bertanding di kawasan majoriti Melayu. Banyak cantik muka.

“MCA tahu, dia akan berputih mata untuk menang di kawasan majoriti Cina menentang DAP,” katanya.

Beliau menganggap MIC hanya layak diberikan hanya dua kerusi Parlimen sahaja, berbanding sembilan yang dituntut sebagai kerusi tradisi itu.

“Manakala, DUN 10 sahaja bukan 18, itupun kawasan majoriti Melayu yang pasti boleh menang selesa sahaja.

“Jika MIC tidak bertanding sekali pun, pasti kerusi Senator untuk lantikan sebagai menteri dan timbalan menteri akan disediakan. Tak perlu kalut desak BN untuk bertanding, bukan sedikit banyak pula kerusi,” katanya.

Menurut Ridhuan Tee, semakin banyak kerusi kawasan majoriti diberikan kepada MIC dan MCA, maka peluang untuk BN dan UMNO menang juga tipis.

“Apa yang boleh saya nasihatkan kepada MIC, berpada-padalah dalam menuntut hak. Adil itu bukan bermakna sama rata, sama rasa tetapi meletakkan sesuatu pada tempat.

“Janganlah risau, jikan diberikan satu kerusi (tidak mungkin berlaku), dengan kemurniaan hati dan toleransi orang Melayu, pasti akan ada kuota menteri dan timbalan diberikan,” katanya.


Adakah Muhyiddin telah hilang kepercayaan?

Peruntukan Perlembagaan yang dirujuk ialah Perkara 43(4) iaitu:
“Jika Perdana Menteri tidak lagi mendapat kepercayaan majoriti ahli Dewan Rakyat, maka Perdana Menteri hendaklah meletakkan jawatan Jemaah Menteri melainkan jika atas permintaannya Parlimen dibubarkan oleh Seri Paduka Baginda Yang di-Pertuan Agong.”

Jadi, bagaimana menentukan seseorang Perdana Menteri telah ‘hilang kepercayaan majoriti ahli Dewan Rakyat’?

Cara pertama ialah melalui undi di Dewan Rakyat. Ia boleh berlaku melalui undi usul tidak percaya seperti yang pernah berlaku di DUN Terengganu pada tahun 1961, atau usul percaya seperti yang berlaku di DUN Perak baru-baru ini. Ia juga boleh berlaku melalui pengundian lain seperti usul Belanjawan dan seumpamanya.

Cara kedua ialah melalui penilaian yang dibuat sendiri oleh penyandang jawatan, seperti yang dilakukan oleh Tun Dr Mahathir yang meletakkan jawatan sebagai Perdana Menteri pada 23 Februari 2020.

Cara ketiga ialah melalui penilaian yang dilakukan oleh Seri Paduka Baginda Yang di-Pertuan Agong. Penilaian Seri Paduka Baginda Yang di-Pertuan Agong ini bukannya bertujuan untuk mengisytiharkan hilangnya kepercayaan Perdana Menteri atau untuk memecat Perdana Menteri. Perlembagaan tidak menyediakan peruntukan yang memberikan fungsi-fungsi itu kepada Seri Paduka Baginda Yang di-Pertuan Agong. Penilaian berkaitan tahap kepercayaan Perdana Menteri sedia ada perlu dibuat oleh Seri Paduka Baginda Yang di-Pertuan Agong bagi melaksanakan budibicara Baginda di bawah Perkara 43(2)(a) iaitu untuk melantik seorang Perdana Menteri yang mendapat kepercayaan ahli Dewan Rakyat.

Dalam membuat penilaian ini Seri Paduka Baginda Yang di-Pertuan Agong perlu mengambil segala cara yang perlu untuk mendapatkan maklumat yang tepat dan sahih. Antara cara yang boleh digunakan untuk menentukan ketepatan sesuatu maklumat ialah dengan mengadakan pertemuan dengan setiap anggota Ahli-ahli Parlimen, sebagaimana yang pernah dilakukan oleh Sultan Perak dalam krisis politik Nizar-Zambry pada tahun 2009.

Selain itu, penilaian yang dibuat perlulah menyeluruh, bukan sahaja tertumpu kepada ahli-ahli Parlimen yang membuat pengisytiharan. Kaedah ini perlu kerana terdapat kemungkinan perubahan sokongan seseorang atau sekumpulan ahli Parlimen mendorong kepada peralihan sokongan individu atau kumpulan ahli Parlimen yang lain.

Tahap penilaian Seri Paduka Baginda Yang di-Pertuan Agong bagi menentukan ‘kehilangan kepercayaan’ seseorang Perdana Menteri di bawah Perkara 43(4) tidak boleh disamakan dengan penentuan ‘mendapat kepercayaan’ majoriti ahli-ahli Dewan Rakyat untuk dilantik Perdana Menteri di bawah Perkara 43(2)(a).

Dalam urusan melantik Perdana Menteri terdapat frasa ‘pada hematnya’, yang membawa maksud penilaian kepercayaan itu dinilai mengikut hemat atau pendapat Seri Paduka Baginda Yang di-Pertuan Agong. Perkataan ‘mungkin’ dalam peruntukan itu memberikan kuasa budi bicara yang sangat luas kepada Seri Paduka Baginda Yang di-Pertuan Agong untuk membuat keputusan berkaitan tahap kepercayaan seseorang calon berdasarkan penilaian Baginda. Tambahan pula Perkara 40(2) menyebut bahawa Seri Paduka Baginda Yang di-Pertuan Agong boleh bertindak menurut budi bicaranya pada melaksanakan fungsi melantik seorang Perdana Menteri.

Urusan ini berbeza dengan kaedah penentuan ‘kehilangan kepercayaan’ seseorang Perdana Menteri yang memerlukan Seri Paduka Baginda Yang di-Pertuan Agong menggunakan ketelitian dan keadilan yang menyamai sifat separa kehakiman atau ‘quasi-judicial’.

Oleh kerana tujuan utama penilaian ‘tahap hilang kepercayaan seseorang Perdana Menteri’ oleh Seri Paduka Baginda Yang di-Pertuan Agong adalah untuk melaksanakan budibicara Baginda di bawah Perkara 43(2)(a) iaitu untuk melantik seorang Perdana Menteri yang baru, maka penilaian itu bukan sahaja ke atas ‘kehilangan kepercayaan Perdana Menteri’ sedia ada, bahkan ia perlu mencakupi soal tahap kepercayaan yang dimiliki oleh calon pengganti.

Malah dari perspektif ini, fokus wajar diberikan kepada penilaian terhadap tahap kepercayaan calon pengganti berbanding tahap kehilangan kepercayaan Perdana Menteri sedia ada.

Oleh yang demikian, bagi ahli-ahli Parlimen yang menghantar surat akuan bersumpah kepada Seri Paduka Baginda Yang di-Pertuan Agong, sepatutnya mereka bukan sahaja menyatakan perakuan hilang kepercayaan kepada Perdana Menteri sedia ada, bahkan juga menyatakan kepada siapa mereka memberikan kepercayaan untuk dilantik sebagai Perdana Menteri yang baharu.

Selagi Seri Paduka Baginda Yang di-Pertuan Agong belum mendapati mana-mana pemimpin lain memiliki sokongan majoriti untuk menjadi Perdana Menteri menggantikan Perdana Menteri sedia ada, maka segala dokumen, pengumuman media atau apa sahaja bentuk perakuan berkaitan hilangnya sokongan terhadap Perdana Menteri tidak perlu diberikan perhatian. Biarlah Dewan Rakyat yang membuat keputusan berkaitan isu hilang kepercayaan itu.

Sepatutnya, dalam situasi negara sedang berdepan dengan cabaran hebat wabak Covid-19 ini, semua pihak terutamanya pemimpin politik bertenang dan mengelakkan pergelutan politik. Dalam realiti politik semasa, adalah lebih wajar jika penentuan status keabsahan dan tahap kepercayaan terhadap Tan Sri Muhyidin Yasin selaku Perdana Menteri sedia ada diukur pada sidang Parlimen pada bulan September nanti seperti yang telah dirancang. Adalah diharapkan agar semua pihak dapat bersabar bagi meletakkan kepentingan rakyat dan negara mengatasi kepentingan politik dan kepartian.

Prof Madya Dr Muhammad Fathi Yusof
11 Ogos 2021


EU terima sijil vaksinasi dan saringan COVID-19 Malaysia

KUALA LUMPUR, 2 Ramadan 1443H, Isnin – Sijil vaksinasi dan saringan COVID-19 Kerajaan Malaysia kini diiktiraf Kesatuan Eropah (EU) untuk mempermudah pergerakan pengembara Malaysia di negara anggota EU.

Keputusan Suruhanjaya Eropah mengenai pengiktirafan itu berkuat kuasa mulai 4 April 2022.

Dalam satu kenyataan di laman sesawang EU, Presiden Suruhanjaya Eropah Ursula Von Der Leyen berkata bagi membolehkan pengiktirafan itu beroperasi, Malaysia akan disambung kepada kerangka kerja Sijil COVID Digital EU yang ditubuhkan di bawah Peraturan (EU) 2021 /953.

“Sijil vaksinasi dan saringan COVID-19 Malaysia menepati ‘Sistem Pengurusan Vaksin’ kesatuan itu dan dianggap setara dengan yang dikeluarkan mengikut Peraturan (EU) 2021/953,” menurut kenyataan itu.

Bagaimanapun, bagi melindungi kepentingan Kesatuan, khususnya dalam bidang kesihatan awam, Suruhanjaya boleh menggunakan kuasanya untuk menggantung permohonan keputusan itu atau memansuhkannya, jika syarat Perkara 8(2) Peraturan (EU) 2021/953 tidak lagi dipatuhi.

Malaysia pada 18 November 2021 menyediakan maklumat terperinci kepada Suruhanjaya itu mengenai pengeluaran sijil vaksinasi dan saringan COVID-19 di bawah ‘Sistem Pengurusan Vaksin’.

“Malaysia memaklumkan kepada Suruhanjaya bahawa ia menganggap sijil COVID-19 dikeluarkan mengikut piawaian dan sistem teknologi, yang saling beroperasi dengan kerangka kerja ditetapkan Peraturan (EU) 2021/953 dan membenarkan pengesahan ketulenan, kesahihan dan integriti sijil-sijil itu,” menurut kenyataan itu.

Sementara itu, Duta dan Ketua Delegasi EU ke Malaysia Michalis Rokas turut memaklumkan mengenai perkembangan terkini itu di akaun Twitternya.

“Berita baik: EU telah menerima permintaan Malaysia @officialmosti untuk mewujudkan kesetaraan antara Sijil COVID Digital EU dan MySejahtera Malaysia. Merancakkan lagi perniagaan dan pelancongan!,” katanya. – Bernama


Hamas gesa Arab Saudi bebaskan tahanan Palestin

BAITULMAQDIS, 4 Ramadan 1442H, Jumaat – Pergerakan Perjuangan Islam Palestin (Hamas) menggesa kerajaan Arab Saudi membebaskan semua tahanan Palestin di negara itu, lapor Agensi Anadolu.

Jurucakap Hamas, Hazem Qasim berkata, gesaan itu dilakukan sempena bulan Ramadan yang disambut oleh umat Islam seluruh dunia pada minggu ini.

Katanya, para tahanan di Arab Saudi telah mematuhi undang-undang di negara itu.

Seorang lagi jurucakap Hamas, Fawzi Barhoum berkata, Arab Saudi tidak mempunyai alasan kukuh untuk menahan bekas anggotanya di Riyadh, Mohammed Al-Khudari serta anak lelaki dan umat Islam lain di penjara.

Tegasnya, tahanan mesti dibebaskan atas dasar kewajiban agama, moral dan etika, terutamanya ketika bulan Ramadan.

Februari lalu, Amnesty International melaporkan Mohammed, 83, sedang dalam rawatan kerana mengalami barah prostat ketika pihak berkuasa Arab Saudi menahan beliau dan anaknya, Hani Al-Khudari pada 4 April 2019.

Amnesty meminta Raja Arab Saudi untuk menarik semula tuduhan tidak berasas ke atas Mohammed serta membebaskan beliau dan anaknya.

Menurut Hamas, sekurang-kurangnya 60 warga Palestin berada di penjara Arab Saudi. -Agensi


Israel tidak hanya sasar rakyat Palestin, turut serang wartawan, paramedik

GAZA, 4 Rabiulawal 1445H, Rabu – Bukan hanya rakyat Palestin menjadi sasaran pasukan pengganas Israel, malah wartawan dan kakitangan perubatan turut diserang ketika protes terhadap rejim Zionis berlaku di utara Semenanjung Gaza.

Ratusan rakyat Palestin mengadakan protes bagi membantah pencerobohan Israel ke atas Masjid al-Aqsa dan solidariti kepada tahanan mogok lapar di penjara rejim.

Menurut agensi berita WAFA, dalam kejadian itu, tentera Israel dilaporkan sengaja menembak tong gas ke arah ambulans, paramedik dan kru akhbar di timur Jabaliya di wilayah terkepung itu.

Kementerian Kesihatan Palestin di Gaza mengesahkan laporan itu dan memaklumkan semua mangsa dirawat di tempat kejadian.

Minggu lalu, tentera pendudukan Israel menyasarkan wartawan foto Palestin, Ashraf Abu Amra ketika dia membuat liputan protes yang sama.

Israel kerap menyasarkan serangan kepada pihak lain, terutamanya wartawan dan pasukan perubatan.

Pada 2022, seorang penembak tepat Israel menembak mati seorang wartawan Al Jazeera, Shireen Abu Akleh di Jenin. – Agensi


Kes pertama COVID-19 di kem Syria

DAMSYIK, 17 Zulhijjah 1441H, Jumaat – Tiga pekerja kesihatan di kem penempatan timur Syria dijangkiti pandemik COVID-19, menurut Pejabat PBB untuk Penyelarasan Hal Ehwal Kemanusiaan (OCHA).

Mereka adalah kes jangkitan pertama yang dilaporkan di kem Al-Hol – penempatan yang menempatkan puluhan ribu rakyat Syria termasuk keluarga militan IS.

Wilayah yang dikawal Kurdish itu melaporkan 54 kes COVID-19 setakat ini.

“Pada 3 Ogos, tiga pekerja kesihatan dilaporkan positif COVID-19 di kem Al-Hol.

“Proses mengenalpasti kontak sedang dilakukan. Sebagai langkah berjaga-jaga, hanya kakitangan kritikal dengan peralatan perlindungan diri sahaja dibenarkan berada di dalam kem,” kata OCHA dalam kenyataannya.

Seorang pegawai kesihatan mendakwa, tiga kakitangan yang dijangkiti itu bekerja dengan Bulan Sabit Merah di Al-Hol.

“Kami bimbang wabak itu menular kepada penduduk di kem yang berkunjung ke klinik kesihatan,” katanya.

Setakat ini, kerajaan Syria mengesahkan 847 kes positif COVID-19, dengan 268 dilaporkan pulih dan 46 kematian.- Agensi


JAIS benar solat Jumaat, fardu ikut jumlah jemaah ditetapkan

SHAH ALAM, 22 Jamadilawal 1442H, Rabu – Jabatan Agama Islam Selangor (JAIS) membenarkan solat Jumaat dan solat fardu di negeri itu dijalankan mengikut jumlah jemaah yang ditetapkan mulai Isnin lepas.

Pengarah JAIS Datuk Mohd Shahzihan Ahmad berkata penetapan jumlah jemaah itu dibuat berdasarkan perkembangan semasa pandemik COVID-19 di kawasan setempat melibatkan masjid, surau kebenaran Jumaat serta surau di negeri berkenaan.

Bagi masjid negeri dan Masjid Tengku Ampuan Jemaah Bukit Jelutong, sebanyak 500 jemaah dibenarkan untuk solat Jumaat dan 150 jemaah untuk solat fardu, sementara untuk 39 masjid pengurusan dan 17 masjid institusi, sebanyak 300 jemaah dibenarkan untuk solat Jumaat dan 150 jemaah solat fardu.

“Masjid dan surau kebenaran Jumaat di daerah Kuala Selangor, Sabak Bernam dan Hulu Selangor pula, jumlah jemaah solat Jumaat ialah mengikut kapasiti sebenar dewan solat utama dengan penjarakan fizikal 1.5 meter manakala untuk solat fardu, sebanyak 40 jemaah termasuk pentadbir,” katanya dalam kenyataan hari ini.

Menurutnya, untuk masjid dan surau kebenaran Jumaat di Klang, Petaling, Kuala Langat, Sepang, Hulu Langat dan Gombak, hanya 40 jemaah termasuk pentadbir fasiliti itu dibenarkan untuk solat Jumaat serta solat fardu.

Katanya semua surau termasuk surau institusi di seluruh Selangor pula dibenarkan 40 jemaah menunaikan solat fardu.

Mohd Shahzihan turut berkata semasa menghadap Sultan Selangor Sultan Sharafuddin Idris Shah berhubung perkenan kebenaran solat itu semalam, baginda menzahirkan rasa dukacita apabila sesetengah pihak mendakwa masjid dan surau di negeri itu telah ditutup.

Katanya, baginda juga berdukacita dengan tanggapan segelintir masyarakat bahawa ketetapan dibuat sebelum ini ibarat menghalang umat Islam beribadah di masjid dan surau.

“Secara faktanya, masjid dan surau di Selangor terus dibuka secara berperingkat berdasarkan situasi semasa pandemik COVID-19. Bagaimanapun, perkara ini tidak disiarkan oleh media kerana kebenaran berkenaan kerap berubah mengikut keadaan setempat.

“Justeru, baginda mahu kebenaran baharu solat itu dimanfaatkan sebaiknya oleh ahli kariah dengan mematuhi sepenuhnya prosedur operasi standard ditetapkan supaya masjid dan surau tidak menjadi tempat cetusan baharu penularan COVID-19,” katanya. – Bernama


Tujuh individu dilantik ahli panel badan pemantau bebas SPRM

BANGI, 26 Safar 1444H, Khamis – Tujuh individu telah dilantik secara pentadbiran oleh Perdana Menteri, Datuk Seri Ismail Sabri Yaakob sebagai ahli panel badan pemantau bebas Suruhanjaya Pencegahan Rasuah Malaysia (SPRM) bagi tempoh dua tahun.

SPRM dalam kenyataan memberitahu, dua daripada mereka dilantik sebagai ahli Panel Perundingan dan Pencegahan Rasuah (PPPR) yang merupakan lantikan semula, manakala empat ahli baharu dan seorang lagi dilantik pada 1 April 2022.

Tujuh individu terbabit adalah Mantan Ketua Pengarah Perkhidmatan Awam (KPPA), Tan Sri Borhan Dolah (Pengerusi – lantikan semula); Naib Pengerusi Eksekutif Malaysian Resources Corporation Berhad (MRCB), Tan Sri Mohamad Salim Fateh Din; Mantan Naib Canselor Universiti Sains Malaysia (USM), Prof Datuk Dr Asma Ismail dan Pengarah Pusat Dialog Peradaban, Universiti Malaya (UM), Prof Datuk Dr Azizan Baharuddin.

Selain itu, Penasihat Undang-Undang Universiti Islam Antarabangsa Malaysia (UIAM), Prof Dr Nik Ahmad Kamal Nik Mahmod; Gabenor Institut Tadbir Urus Korporat Malaysia (MICG), Datin Yasmin Tan Sri Ahmad Merican serta Pengasas dan Pengerusi Al-Ikhsan Sports Sdn Bhd, Ali Hassan Mohd Hassan.

“Kesemua individu yang dilantik tersebut terdiri daripada golongan profesional serta pakar dari pelbagai bidang yang diyakini dapat membantu SPRM dalam mencapai matlamat mewujudkan masyarakat yang membenci rasuah di pelbagai sektor.

“Tempoh pelantikan ahli PPPR lantikan semula dan baharu ini berkuat kuasa mulai 1 Julai 2022 sehingga 30 Jun 2024,” katanya SPRM.

Menurut suruhanjaya itu, antara peranannya ialah menasihati SPRM bagi meningkatkan keberkesanan aktiviti pemeriksaan dan perundingan terhadap amalan, sistem serta tatacara kerja di sektor awam dan swasta yang membuka ruang dan peluang perlakuan jenayah rasuah.

“Selain itu, PPPR turut berperanan menasihati SPRM bagi meningkatkan keberkesanan aktiviti pendidikan masyarakat ke arah meningkatkan kesedaran tentang jenayah rasuah dan sokongan terhadap usaha pencegahan rasuah.

“Dalam pada itu, PPPR juga berperanan menasihati SPRM bagi meningkatkan keberkesanan aktiviti pencegahan rasuah melalui mekanisme pengukuhan integriti dalam sektor awam dan sektor swasta,” katanya.

Sementara itu, PPPR juga menasihati SPRM mengenai amalan-amalan baik dalam bidang-bidang yang berkaitan dalam pelaksanaan aktiviti perundingan dan pencegahan rasuah.

Katanya, PPPR juga berperanan membantu SPRM sebagai ‘key communicator’ dalam meraih sokongan masyarakat, pihak media dan sektor-sektor yang dikenal pasti terhadap usaha-usaha pencegahan yang dilaksanakan oleh suruhanjaya.

“Selain itu, PPPR berperanan mengemukakan ulasannya tentang perjalanan oleh SPRM akan fungsi perundingan dan pencegahan rasuah di bawah Akta SPRM 2009 kepada Lembaga Penasihat Pencegahan Rasuah (LPPR).

“Surat cara pelantikan PPPR itu telah disampaikan oleh Pengerusi LPPR, Tan Sri Abu Zahar Ujang sambil diiringi oleh Ketua Pesuruhjaya SPRM, YBhg. Tan Sri Dato’ Sri Haji Azam Baki di Ibu Pejabat SPRM, Putrajaya, hari ini,” katanya.


Akta Tatakelola berkaitan perolehan, pemberian kontrak akan dikemuka di Parlimen

KUALA LUMPUR, 4 Syaaban 1444H, Sabtu – Akta Tatakelola akan dikemukakan di sidang Parlimen sebagai garis panduan prosedur perolehan dan pemberian kontrak, kata Timbalan Perdana Menteri, Datuk Seri Dr Ahmad Zahid Hamidi.

Beliau berkata, Akta Tatakelola tersebut merupakan lanjutan daripada tatakelola dan peraturan-peraturan perbendaharaan yang sedia ada.

“Ini penting bagi mengelak daripada ketirisan berlaku, penyalahgunaan kuasa dan juga memberi garis panduan bukan terhadap spesifikasi sesuatu perkhidmatan, produk atau pun kerja-kerja, tetapi dari aspek harga serta tempoh waktu dan kualiti perkhidmatan atau barangan yang dibekalkan,” katanya kepada pemberita selepas siaran langsung Selamat Pagi Malaysia dan Nasional FM anjuran Radio Televisyen Malaysia di Angkasapuri hari ini.

Ahmad Zahid berkata, penambahbaikan dengan mewujudkan Akta Tatakelola adalah mustahak, agar tidak ada ketirisan disebabkan oleh faktor-faktor rasuah, keuntungan yang terlampau tinggi atau perkara-perkara yang menyebabkan rakyat akan terbeban akibat ketidakpatuhan tatakelola.

“Yang ada sekarang ini hanya berbentuk arahan dari perbendaharaan dan lebih penting apabila ia diaktakan, semua tatakelola dan pengendalian akan terikat kepada Akta.

“Jika ada terdapat beberapa elemen penyelewengan, ketirisan dan penyalahgunaan kuasa, pesalah-pesalah itu akan terikat kepada hukuman-hukuman, jika pelanggaran itu dilakukan,” katanya.

Mengenai langkah syarikat berkaitan kerajaan mengambilalih institusi Pendidikan dan Latihan Teknikal dan Vokasional (TVET) seperti digariskan dalam Belanjawan 2023, Ahmad Zahid berkata, langkah itu tidak memerlukan pihak swasta membina pusat latihan baharu, sebaliknya menggunakan kemudahan dan peruntukan sedia ada.

Beliau yang juga Menteri Kemajuan Desa dan Wilayah (KKDW) berkata, ini sekali gus membolehkan kursus-kursus TVET, disesuaikan dengan tenaga kerja yang ditempatkan di syarikat-syarikat berkenaan.

Ahmad Zahid berkata, ini penting, kerana pasaran guna tenaga Malaysia memerlukan tenaga berketerampilan dan berkemahiran tinggi, supaya negara tidak lagi bergantung kepada pekerja asing yang akan membebankan negara. – Bernama